Kisah Cinta Terlarang Adolf Hitler Dengan Angelika Raubal

Angelika Maria Raubal mempunyai wajah yang menawan. Setiap mata yang memandangnya pasti akan terpesona dengan gadis tersebut.

Dikurniakan wajah cantik, senyuman mengasyikkan serta figura yanh tinggi dan langsing, Angelika menyimpan satu impian sejak kecil - dia mahu menjadi seorang penyanyi terkenal satu hari nanti.

Impiannya bagaimanapun berdepan kesukaran selepas ibunya mula bertugas sebagai penjaga rumah di salah sebuah rumah milik pakciknya, seorang pegawai tentera bernama Adolf Hitler - yang ketika itu belum menjawat jawatan pemerintah tertinggi negara mereka.

Walaupun nama penuhnya yang diberikan adalah Angelika, dalam keluarganya Angelika lebih dikenali dengan panggilan manja 'Geli.'

Angelika anak kepada pasangan Leo Raubal Sr. dan Angela Raubal, kakak tiri kepada Adolf Hitler ekoran berkongsi ayah yang sama, Alois Hitler. Angela adalah anak kepada isteri kedua Alois sementara Adolf pula hasil perkongsian hidup dengan isteri ketiganya.

Geli kurang bernasib baik kehilangan ayahnya pada ketika baru berusia 2 tahun. Atas sebab itu, Adolf dilihat sentiasa memberikan perhatian yang lebih bagi membantu keluarga kakak tirinya.

Ketika berusia 17 tahun, Geli berpindah mengikut Angela selepas Angela diambil bekerja di rumah pakciknya Adolf,yang ketika itu baru berusia 36 tahun. Tidak ada apa-apa berlaku di antara Geli dan Pakcik Alf, nama yang digunakan saudara-mara keluarga itu untuk merujuk kepada Adolf pada awalnya.

Adolf menjadi figura ayah kepada Geli yang tidak sempat merasai kasih sayang seorang ayah, namun lama-kelamaan hati Adolf mula terbuka untuk melihat anak buahnya itu daripada perspektif yang berlainan.

Geli yang dikurniakan wajah cantik mula menawan hati Adolf, walaupun Adolf sendiri sedar statusnya sebagai pakcik kepada Geli. Namun bagi Geli, semua yang dilakukan oleh Adolf tak ubah seperti apa yang akan dilakukan oleh seorang ayah kepada anaknya. Selepas setahun berpindah ke rumah pakciknya, Geli mendapat peluang melanjutkan pelajaran dalam bidang perubatan di Munich.

Bagi membantu memudahkan kehidupan Geli, Adolf menawarkan kepada Geli sebuah pangsapuri miliknya yang terletak di Munich.

Mula merasa lebih bebas, Geli menjalinkan hubungan dengan pemandu peribadi Adolf yang bernama Emil Maurice. Selepas mengetahui hubungan itu, Pakcik Alf memaksa Emil memutuskan hubungannya dengan Geli.

Setahun kemudian pada tahun 1928, Emil dipecat tanpa sebab munasabah daripada unit yang bekerja di bawah Adolf. Itulah insiden yang membuktikan bermulanya obsesi Adolf terhadap Geli.

Siapa sangka segarang-garang manusia seperti Adolf Hitler, di dalam dirinya masih ada sebuah taman yang mekar dengan bunga dijadikan ruangan untuk wanita bertakhta? Tidak ada sesiapa yang menyangkakan Adolf akan jatuh cinta dengan anak buahnya sendiri.

Ini kerana Adolf sendiri mengaku dia sangat jarang tertarik dengan wanita. Menurut kata Hitler sendiri - wanita kebanyakannya bagi dia hanya menjengkelkan, dirasakan kosong tidak berisi. Tidak ramai wanita layak dikatakan istimewa pada dirinya.

Namun hati Adolf mula lembut setelah menyedari dirinya berubah ceria setiap kali bersama Geli..

Dirinya jadi tenang. Dia pula tidak lagi segan mahu meluahkan perasaan. Setiap minit yang dihabiskan mendengar celoteh Geli membuatkan Adolf Hitler merasakan dunia ini semuanya sempurna.

Perasaan cinta itu semakin lama semakin membara dan akhirnya tanpa disedari, Adolf Hitler benar-benar jatuh cinta dengan anak buahnya dan ini membuatkan dirinya mula merana, kerana bagi Adolf - Geli adalah miliknya.

Dia mula obses untuk memiliki Geli walaupun sedar besar sempadan yang akan dilangkaunya. Hari ke hari, Geli mula menyedari kawalan ke atasnya semakin ketat. Jadualnya juga mula dikawal Adolf yang tidak mahu Geli terlalu bebas.

Rasa iri hati Adolf melihat Geli menghabiskan masa dengan teman sekuliahnya mula menyebabkan Adolf bertindak mengurung Geli di pangsapuri miliknya.

Sehingga kini tidak diketahui apakah status sebenar hubungan di antara Adolf dan anak buahnya, sama ada sekadar satu obsesi atau sudah melampaui masuk ke hubungan seksual.

Apa yang diketahui, Adolf memang benar-benar mengawal jadual seharian Geli sehinggakan Geli gagal menamatkan pengajiannya dengan sempurna.

Adolf juga memperketatkan syarat hanya membenarkan Geli keluar daripada rumah sekiranya ditemani oleh dirinya atau salah seorang pegawai yang dipercayai.

Hidup Geli mula dikongkong dan ini menyebabkan jiwa remajanya yang bercita-cita tinggi, mula memberontak. Malangnya tidak banyak kita ketahui tentang apa yang berlaku di antara Adolf dan Geli sepanjang dua tahun Geli menetap di pangsapuri itu.

Apa yang kita ketahui, pada 18 September 1931 - Adolf dan Geli bertengkar selepas Geli yang ketika itu sudah berusia 23 tahun mahu ke Vienna bagi melangsungkan pertunangan dengan lelaki lain. Adolf membantah tindakan itu sehinggakan kedua-duanya saling menjerit, mempertahankan pendirian masing-masing.

Tidak lama selepas pertengkaran berlakh, Adolf meninggalkan pangsapuri itu untuk menghadiri satu mesyuarat di Nuremberg.

Keesokannya, Geli ditemui mati akibat kesan tembakan dengan pistol milik pakciknya masih berada di tepi tubuhnya. Kesan-kesan lebam ditemui pada badannya dengan punca kematian pula, dikatakan berpunca daripada tembakan yang dipercayai dilepaskan oleh Geli sendiri.

Sepucuk surat yang dihantar kepada rakannya di Vienna sebelum itu menjelaskan rancangan Geli cuba melarikan diri daripada hidup terus dikongkong Adolf - memulakan hidup baru bersama seorang lelaki lain.

Skandal itu yang berlaku sebelum Adolf Hitler menjadi pemimpin nombor satu kerajaan Jerman, diramalkan mampu menjatuhkan beliau.

Bagaimanapun, usaha pihak-pihak tertentu bagi menyorokkan apa yang telah berlaku berjalan dengan begitu pantas. Tekanan ke atas menteri kerajaan ketika itu menyebabkan urusan bedah siasat diselesaikan dengan cepat. Laporan polis pula mengumumkan hasil siasatan mendapati Geli telah membunuh diri dengan kadar segera.

Mayat Geli berjaya dipindahkan secepat mungkin ke Vienna untuk dikebumikan, sebelum pihak wartawan berjaya melaporkan tentang kejadian tersebut di akhbar. Bagaimanapun, itu tetap tidak menghalang media menghidu apa yang berlaku dan mula melaporkan insiden itu.

Banyak pihak mula berspekulasi adakah karier Adolf Hitler bakal berakhir kerana dia disyaki pembunuh anak buahnya sendiri.

Menurut kenyataan rasmi daripada pihak Adolf Hitler - apa yang berlaku benar-benar membuatkan jiwanya merana. Adolf tidak mengunjungi majlis pengebumian rasmi yang diadakan, hanya melawat pusara Geli dua hari kemudiannya secara rahsia.

Selepas itu dia menyembunyikan dirinya di sebuah kawasan terpencil bersama rakannya, bagi membantu dia menangani tekanan yang dihadapinya daripada tekanan mental dan juga tekanan musuh politik yang mahu mengambil kesempatan menjatuhkan dia.

Parti Nazi pada ketika itu menafikan dakwaan Adolf Hitler patut dipertanggungjawabkan ke atas kematian anak buahnya. Mereka mengeluarkan kenyataan mendakwa bahawa Geli berasa tertekan kerana kariernya sebagai penyanyi masih belum menampakkan hasil.

Beberapa hari kemudian, Adolf sendiri menulis kepada surat khabar menjawab semu tuduhan yang dilemparkan kepadanya. Dia menafikan berlakunya pergaduhan di antara mereka berdua pada malam sebelum Geli ditemui mati. Adolf juga menjelaskan dia tidak menentang hasrat Geli mahu ke Vienna dan menafikan kebenaran dakwaan Geli mahu bertunang dengan orang lain.

Menurut Adolf Hitler, Geli dikatakan mahu ke Vienna bagi meningkatkan lagi kualiti vokalnya dengan menyertai kelas vokal. Pada waktu itu, Geli juga dikatakan tertekan dengan penampilannya serta merasa tidak puas hati dengan kariernya.

Tidak diketahui pada tarikh bilakah perbincangan madyarakat berkenaan skandal melibatkan Adolf dan Geli mula tenggelam. Walau bagaimanapun, cakap-cakap orang ramai menuduh Adolf sendiri menembak anak buahnya tidak pernah lenyap.

Semua barang kes telah berjaya disembunyikan menyebabkan tidak banyak maklumat baru diterima dan orang mula berpindah ke topik baru.

Adolf Hitler kembali meneruskan kariernya dalam parti, berjaya mengekalkan momentumnya sehingga menjadi Hitler yang kita kenali sehingga kini. Skandal itu gagal menjatuhkan beliau, tetapi ada satu perkara yang tidak pernah diadili dengan penamat sepatutnya.

Nasib Angela Raubal sehingga ke saat ini tidak pernah mendapat penyiasatan yang adil untuk dirinya.

Seorang wartawan bernama Fritz Gerlitch percaya Geli dibunuh Adolf Hitler sendiri namun pada Mac 1933 siasatannya dihentikan, selepas parti Nazi berjaya mengambil alih kuasa.

Selepas desas-desus menyebut Fritz berjaya menemui bukti kes kematian Geli, satu pasukan tentera memecah masuk ke dalam pejabat beliau, membelasah Fritz dan membakar semha dokumen berkaitan kes itu.

Fritz diheret ke penjara, sebelum dibunuh pada 30 Jun 1934 di sebuah kem tahanan perang di Dachau.

Sebuah buku yang diterbitkan pada tahun 2018 berjudul Living with Hitler : Accounts of Hitler's Household Staff mencatatkan pengalaman petugas-petugas yang bekerja di dalam kediaman Adolf Hitler.

Dalam cerita yang mereka sampaikan - apa yang berlaku pada Adolf selepas kematian Geli amat menyedihkan hati pemimpin itu.

Seminggu selepas kematian Geli, Adolf dimatakan mengurung dirinya dalam bilik yang pernah didiami Geli, enggan menjamah sebarang makanan. Bilik yang pernah diduduki oleh Geli semuanya diarahkan oleh Adolf untuk dikekalkan seperti asal - tanpa sebarang perubahan dibenarkan berlaku.

Semuanya kerana rasa sayang seorang pakcik kepada anak buahnya atau rasa cinta seorang lelaki pada wanita yang disanjunginya, kita tidak mungkin akan tahu.

Apa yang kita tahu, hanya ada dua wanita saja pernah memberikan kesan yang sangat besar pada hidup Adolf Hitler semasa dia mahu bermula - ibunya sendiri dan anak buahnya Angelika Maria Raubal.


7 Protokol Unik Pengawal Istana dan Ratu British

Pengawal istana dan Ratu British merupakan salah satu imej ikon London dan United Kingdom. Ianya sering terpapar di poskad, poster dan gambar yang diambil oleh para pelancong. Kami yakin anda pernah melihat imej pengawal istana British seperti di atas.

Selama beberapa dekad, mereka telah menarik perhatian pelawat dari seluruh dunia untuk menjadi tarikan pelancong dengan keunikan pakaian rasmi dan protokol unik yang perlu dipatuhi mereka. Antara lokasi yang boleh dilihat kewujudan para pengawal ini adalah Buckingham Palace.

Apa yang kita lihat, secara umumnya para pengawal ini akan berdiri tegak di posisi masing-masing. Malah, banyak video yang memaparkan para pengawal ini tetap tidak bergerak walau seinci sekalipun apabila diganggu oleh para pelancong. Kali ini, pihak Iluminasi ingin berkongsi beberapa fakta atau protokol unik mengenai unit pengawal istana dan Ratu British ini.

Secara tradisinya tugas perlindungan terhadapn Ratu dan kediamannya di London, Istana Buckingham, adalah tugas tugas pasukan pengawal ini. Walau bagaimanapun, mereka ini bukanlah calang-calang pasukan dan bukannya hanya bertugas menjaga Ratu dan kediamannya sahaja.

Dalam erti kata lain, mereka ini pasukan askar biasa yang bertempur di medan perang dan tugas mengawal ini dianggap sebagai salah satu operasi yang perlu disertai mereka. Sebagai pengawal rasmi, pengawal ini juga secara undang-undangnya dibenarkan menyerang dan membunuh sesiapa sahaja yang dipercayai mendatangkan ancaman kepada Ratu British.

Tugas pengawal Ratu dan istana ini bukan hanya terhad untuk mengawal Buckingham Palace yang terletak di London sahaja tetapi juga beberapa lokasi penting lain seperti Windsor Castle, St James’s Palace dan juga Tower of London.

Di ibu negara Scotland iaitu Edinburgh pula, pengawal Ratu dan istana ini boleh ditemui berkawal di Palace of Holyroodhouse dan Edinburgh Castle. Walau bagaimanapun, tidak seperti di beberapa lokasi di London dimana para pengawal ini boleh dilihat sepanjang tahun, para pengawal di Scotland pula hanya akan menjalankan tugas membuat kawalan ini apabila Ratu British berada di istana ini sahaja.

Walaupun Ratu Elizabeth II adalah ketua negara United Kingdom, dia memenuhi peranan perlembagaan yang sama untuk 15 negara lain yang dikenali sebagai negara Komanwel termasuklah Kanada, Australia dan Malaysia.

Dalam sumpah taat setia yang dikenali sebagai Oaths of Allegiance ada menyatakan taat setia bukan sahaja kepada kerajaan yang memerintah, tetapi juga berkhidmat untuk kerajaan Monarki British. Dalam erti kata mudahnya askar dari negara-negara Komanwal ini boleh dilantik sebagai pengawal Ratu dan istana British.

Antara pasukan regimen dari luar yang pernah berkhidmat sebagai pengawal ini adalah Royal Canadian Regiment (Oktober hingga November 2018), Regimen Askar Melayu Diraja (April 2008) dan Batalion 1 Regimen Jamaica (Julai 2007).

Sekiranya anda perasan, semua pengawal ini akan menunjukkan muka yang serius dan tidak akan bersenyum walaupun didatangi pelancong untuk bergambar bersebelahan dengannya. Rupa-rupanya, itu merupakan salah satu protokol yang perlu dipatuhi mereka dan sekiranya ditangkap senyum, mereka akan dipotong gaji sebanyak ₤200.

Bukan mudah berdiri dalam tempoh yang lama. Lagi-lagi dalam cuaca yang panas. Malah, sekiranya seseorang pengawal berasa hendak pengsan, mereka dikehendaki mengekalkan postur tubuh badan tegak dan jatuh dalam keadaan badan lurus.

Bukan sahaja tidak dibenarkan senyum, malah para pengawal ini tidak dibenarkan ke tandas untuk membuang air. Ia pastinya satu perkara yang sangat sukar dilakukan dan memerlukan disiplin yang tinggi memandangkan mereka perlu berkawal dalam tempoh yang panjang.

Dalam satu rantaian perbincangan di laman sosial Reddit, seorang bekas pengawal ada menceritakan bagaimana salah seorang rakannya yang sedang berkawal mempunyai keinginan untuk membuang air kecil namun terpaksa mengikut protokol yang ditetapkan. Ketika itu rakannya itu berada di barisan hadapan dan tiba-tiba terdapat lopak air ditempatnya berdiri.

Dalam erti kata lain, rakannya itu terpaksa membuang air ketika sedang berdiri. Para pelancong terperasan akan lopak air tersebut dan mula menggelakkannya.

Sebagai pengawal, mungkin agak pelik melihat para pengawal ini hanya statik berdiri tanpa melakukan sebarang pergerakan walaupun diganggu oleh pelancong. Mengikutnya protokol, mereka sebenarnya boleh dibenarkan bertindak dalam beberapa perkara yang mengganggu tugasan mereka.

Sekiranya seseorang pelancong cuba melakukan sesuatu perbuatan agresif dan mengancam nyawa, para pengawal ini boleh bertindak seperti menghala bayonet yang tajam sebagai amaran kepada individu tersebut. Individu yang cuba melakukan ancaman atau bertindak agresif juga boleh ditahan kerana cuba mengganggu tugas pengawal istana ini.

Topi yang dipakai pada kepala pengawal ini menjadikan imej mereka begitu unik. Topi ini secara tradisinya diperbuat daripada bulu beruang hitam dari Kanada, oleh itu ianya mampu bertahan sangat lama. Namun, kerana isu etika penggunaan bulu binatang, topi yang baru biasanya diperbuat daripada bulu tiruan.

Topi ini juga dikatakan sangat berat. Oleh itu, setiap pengawal dikendaki mengetatkan tali pada dagu mereka yang dikenali sebagai chinstrap bagi memastikan topi ini tidak terjatuh. Tidak semua pengawal ini akan memakai topi ikonik ini. Sekiranya pasukan regimen dari negara lain mengambil alih tugas kawalan, maka mereka tidak akan memakai topi ini tetapi mempunyai pakaian khas mengikut protokol pemakaian pasukan masing-masing.


5 Lagu Klasik Malaysia Yang Sebenarnya Bukan Ciptaan Komposer Tempatan

Lagu-lagu yang bersifat klasik mempunyai satu persamaan - setiap karya yang terhasil bersifat tak lekang dek panas, tak luntur dek hujan. Setiap lagu mampu diperdengarkan walaupun kita sudah masuk ke era moden di mana citarasa telah berubah dengan karya klasik berjaya mengekalkan keasliannya.

Populariti komposer luar negara khasnya dari negara Indonesia menjalinkan kerjasama yang erat di antara dua kumpulan pengkarya kedua-dua negara kita. Ini menyebabkan ada ketikanya kita sebagai peminat tersalah faham, menyangkakan lagu-lagu klasik bahasa Melayu yang kita dengari merupakan hasil ciptaan asli anak tempatan.

Tidak ada apa-apa yang nak dimalukan dalam hal ini sebenarnya, tetapi ada baiknya kita tahu supaya dapat kita memberikan penghargaan pada pencipta asalnya. Berikut adalah 5 lagu berstatus klasik pada masyarakat kita yang sebenarnya adalah lagu yang dipinjamkan komposer luar, tetapi masih dinyanyikan kita sehingga hari ini.

Lagu klasik 'Kamelia' nyanyian kumpulan Sweet Charity, dengan vokal serak-serak basah rockers legenda Ramli Sarip merupakan antara lagu popular yang sehingga ke hari ini, masih segar didengari.

Lagu 'Kamelia' sebenarnya karya yang dihasilkan oleh penyanyi terkenal Indonesia, Ebiet G. Ade. Judul asalnya pula adalah 'Camellia 2', terkandung dalam album komposer tersebut yang menggunakan tajuk serupa.

'Camellia 2' dilancarkan pada tahun 1979 sebelum kumpulan Sweet Charity meminjam lagu ini daripada komposer asalnya, diberikan nada lebih keras dengan ejaan judulnya ditukar kepada 'Kamelia'. Lagu itu kemudian dimuatkan dalam album 'Pelarian' yang terbit pada tahun 1980.

Lagu 'Tiada Lagi Kidungmu' merupakan lagu klasik yang mempopularkan vokalis Nash serta kumpulan Lefthanded kepada peminat muzik tempatan. Jika anda tanya pada peminat muzik Malaysia, pasti ramai tidak menyedari lagu ini sebenarnya bukan ciptaan anak tempatan.

Pencipta asal lagu ini sebenarnya adalah Arie Wibowo dari Indonesia, yang telah meninggalkan kita semua pada tahun 2011. Sebelum Lefthanded diberikan tanggungjawab membawakan lagu ini, penyanyi asal lagu ini adalah penyanyi ikonik orang Batak di negara tersebut - vokalis legenda Jack Marpaung.

'Kidung' adalah istilah daripada bahasa Indonesia yang membawa makna nyanyian, syair atau puisi yang dibacakan. Boleh juga membawa makna senandung. 'Mengkidung' seseorang bermakna menyanyikan atau membacakan seseorang sesuatu dengan indah.

Satu ketika dulu nama Mayang Sari benar-benar popular di negara kita. Salah satu lagu paling popular milik vokalis Indonesia itu adalah lagu 'Tiada Lagi' yang harus diakui sangat cantik susunan dan bait liriknya.

'Tiada Lagi' dimuatkan dalam album Mayang Sari yang menggunakan tajuk serupa, diterbitkan pada tahun 1998. Bagi siapa yang belum tahu, karya klasik ini merupakan garapan cantik seorang komposer bernama Kohar Kahler.

'Tiada Lagi' kemudiannya dipinjam oleh Amy Search untuk dimuatkan ke dalam album solo beliau 'Suatu Masa', diterbitkan pada tahun 2000.  Album itu merupakan satu projek unik di mana keseluruhan album tersebut memuatkan lagu nyanyian artis lain, yang dinyanyikan semula Amy Search.

Walaupun diterbitkan dalam dua buah album melibatkan dua buah negara, pada tahun 2008 terbit satu laporan yang menyebut Kohar Kahler tidak pernah mendapat satu sen pun royalti hasil lagu ini. Sedihnya!

Satu persamaan di antara kedua-dua nama besar dalam industri hiburan tanahair yang telah meninggalkan kita serta penyanyi terkenal Dayang Nurfaizah adalah mereka pernah merakamkan semula lagu 'Pujaan Hati' nyanyian Zainab Majid - seorang penyanyi popular sebelum negara kita merdeka lagi.

Lagu 'Pujaan Hati' sangat popular sekitar tahun 1950-an dan kesannya boleh dilihat berdekad lamanya, masih lagi kekal relevan sehingga ke hari ini.

Walaupun begitu, lagu itu sebenarnya adalah lagu saduran daripada lagu asal 'Mera Dil Ye Pukare Aaja' yang dipaparkan dalam filem Hindustan berjudul 'Nagin', terbit pada tahun 1954 nyanyian penyanyi legenda India, Lata Mangeshkar.

Zainab Majid meminjam lagu ini untuk dinyanyikan semula sebelum lagu beliau kemudiannya dipinjam oleh Sudirman, Sharifah Aini dan yang terbaru Dayang Nurfaizah. Versi paling baru dendangan Dayang Nurfaizah menukarkan lagu yang sedih ini kepada irama lebih rancak, menjadikannya sebuah lagu yang sangat berbeza mesejnya.

Rasanya lagu ini sudah tidak perlu lagi diperkenalkan pada masyarakat kita. Lagu 'Lancang Kuning' sangat kerap dimainkan berikutan iramanya yang lembut serta layak diletakkan sebagai salah satu lagu rakyat Malaysia.

Lagu ini memainkan peranan yang besar dalam karier Jamal Abdillah, memulakan karier beliau sebagai anak seni selepas membantu dia memenangi pertandingan Bintang RTM pada tahun 1979. Siapa tak pernah menyanyikan lagu ini masa kecil? Pengaruhnya sangat besar pada masyarakat Malaysia dan Jamal Abdillah memainkan peranan mempopularkannya kepada orang ramai.

'Lancang Kuning' adalah ciptaan dan nyanyian asal komposer Eddy Silitonga dari Sumatera, Indonesia. Beliau sangat popular di negara kita sekitar tahun 1970-an dan 80-an. Selain lagu 'Lancang Kuning,' antara lagu lain ciptaan Eddy yang melekat di jiwa kita adalah 'Bunga Tanjung.'

Sekiranya anda belum tahu, istilah 'lancang' yang disebutkan dalam lagu ini membawa makna kapal yang mampu belayar dengan laju.

Selain itu, ada sebuah filem berjudul 'Lanchang Kuning' yang diterbitkan lebih awal pada tahun 1962. Setakat ini, kami belum berjaya menemui jika ada sebarang kaitan di antara filem itu dengan lagu ciptaan Eddy Sillitongga.

Komposer terkenal Indonesia itu menghembuskan nafas terakhir pada tahun 2016, namun sempat menyanyikan lagu popular ini bersama Jamal Abdillah dalam siri konsert bersama pada tahun 2014.


Kisah Doktor Mata Yang Memulihkan Penglihatan Lebih 150,00 Orang - Dr. Sanduk Ruit

Adakah seorang individu boleh mengubah hidup 100,000 yang lain? Jika anda bertanyakan soalan ini kepada pesakit Dr. Sanduk Ruit, jawapan sebulat suara yang akan anda dengar adalah, YA!

Terdapat sekitar 223 juta orang di dunia yang mengalami beberapa jenis kerosakan penglihatan, tetapi jumlah yang besar ini tidak mematahkan semangat Dr Sanduk Ruit. Sebagai pakar mata, beliau telah mengembalikan penglihatan kepada lebih 100,000 orang dan beliau kelihatan seperti tidak mahu berhenti.

Dr. Sanduk hanya memerlukan masa 5 minit untuk mengubah kehidupan seseorang. Dalam tempoh yang singkat ini, beliau boleh membuat pemotongan kecil di mata pesakitnya, mengeluarkan katarak rosak dan menggantikannya dengan lensa tiruan murah.

(Zaman kanak-kanak Dr Sanduk. Beliau berada di barisan belakang, dua dari kanan)

Dr Sanduk Ruit dilahirkan di Nepal pada tahun 1955. Keluarganya sangat miskin dan sekolah paling hampir dengan tempat tinggal mereka adalah sejauh 11 hari berjalan kaki.

Namun, bapanya menjadikan pendidikan anak-anaknya sebagai keutamaan, membuatkan beliau meninggalkan rumah untuk memulakan pendidikannya di sekolah asrama St. Robert di Darjeeling, India

Setahun sebelum kelahiran Dr. Sanduk, abang beliau meninggal dunia kerana cirit-birit pada usia 3 tahun. Adik perempuannya pula meninggal dunia kerana demam ketika berusia 8 tahun.

Namun, kematian seorang lagi adiknya yang berusia 16 tahun akibat batuk kering benar-benar menghentam jiwa Dr. Sanduk.

Selepas kematian ke-3 ini, beliau sedar bahawa sesuatu harus dilakukan untuk mengelakkan lebih ramai orang yang disayanginya meninggal akibat penyakit yang boleh diubati.

Menjelang usia 19 tahun, Dr. Sanduk kehilangan 3 adik beradiknya akibat penyakit. Beliau sedar jika mereka menerima rawatan kesihatan yang berpatutan lebih awal, kematian mungkin dapat dielakkan.

"Adik perempuan saya yang merupakan rakan baik saya adalah sumber inspirasi saya untuk mempelajari bidang perubatan," kata Dr. Sanduk.

Beberapa tahun kemudian, keazamannya untuk menjadi seorang doktor dan membantu orang miskin menjadi realiti apabila menerima biasiswa melalui Pelan Colombo.

Pada tahun 1978, Dr. Sanduk menerima ijazah perubatannya dari King's George Medical Universiti di Lucknow, India yang dikenali sebagai antara salah satu universiti terkemuka di India.

Beliau memulakan kerjayanya sebagai seorang doktor junior di hospital Bir, sebuah hospital awam di ibu kota Nepal, Kathmandu.

Beberapa bulan kemudian, beliau mendapat peluang untuk pergi ke kampung kelahirannya sebagai seorang doktor untuk pegawai kerajaan Nepal yang ditugaskan untuk meninjau sempadan dengan negara jiran iaitu China.

Ketika itu, Dr. Sanduk berjaya menyelamatkan nyawa budak berusia 4 tahun. Berita beliau menyelamatnya nyawa kanak-kanak tersebut tersebar di kampungnya dengan begitu pantas.

(Dr Sanduk dan Dr Fred minum bersama pada tahun 1980)

Kerana takdir, Dr. Sanduk dipertemukan dengan rakan dan mentornya dari Australia, Dr. Fred Hollows. Pada tahun 1985, Dr Fred telah dihantar ke Nepal untuk mengkaji trakhoma, salah satu penyebab utama buta, untuk Pertubuhan Kesihatan Sedunia.

Bagi Dr. Sanduk, Dr. Fred tidak sepadan dengan imej seorang doktor konvensional yang biasa dilihatnya. Pada masa lalu, beliau tidak pernah melihat doktor Barat yang datang ke Nepal dengan sikap merendahkan diri.

Ketika inilah terbinanya perkongsian seumur hidup. Pada tahun 1987, Dr. Sanduk dan isterinya telah dijemput ke Australia oleh Dr. Fred dan isterinya, Gabi Hollows.

Semasa di Australia, Dr. Sanduk dan Dr. Fred membincangkan bagaimana mereka boleh membawa pembedahan katarak bertaraf dunia ke Nepal.

Anggota komuniti Nepal di Sydney pada ketika itu berminat untuk memberikan sebarang bantuan yang mampu untuk tujuan tersebut.

Program Eye Nepal Australia kemudiannya dibentuk. Pengumpulan dana pertama yang mereka lakukan untuk organisasi ini berjumlah RM600.

(Dr Sanduk memeriksa mata pesakit di Nepal pada tahun 1992)

Katarak adalah salah satu sebab utama buta di Nepal, tetapi pembedahan untuk merawat penyakit itu dilakukan dengan cara lama.

Oleh itu, Dr. Sanduk ingin mengubah situasi ini di mana beliau  mahu melakukan jenis pembedaan yang sama yang dilakukan di negara-negara Barat untuk orang kebanyakan di Nepal.

Dengan matlamatnya untuk membekalkan pembedahan katarak yang mampu dan mampan, beliau berhenti kerja dari hospital mata kebangsaan dan menubuhkan satu pasukan untuk pergi ke kampung-kampung bagi melakukan pembedahan.

Idea inovatifnya untuk pembedahan termasuklah teknik mudah dan keadaan optimum. Daripada tempoh beberapa hari yang diperlukan bagi bagi memulihkan penglihatan menggunakan cara tradisional, teknik Dr. Sanduk hanya mengambil masa beberapa minit.

Tindakannya ini membawa kepada kemarahan pertubuhan perubatan Nepal. Beliau kemudiannya dilaporkan kepada pihak kerajaan dalam usaha untuk menghentikan beliau daripada menyediakan pembedahan mata.

Selepas hampir 5 tahun melakukan pembedahan katarak yang berjaya dan penggunaan kanta intraokular, Dr. Sanduk dan Dr. Fred Hollows membawa idea mereka ke persidangan perubatan antarabangsa pada tahun 1989.

Usaha yang sepatutnya mendapat sokongan ini telah menerima hentaman sebagai sesuatu yang "terlalu rumit dan mahal".

Mereka diberitahu untuk tidak meneruskan kerja tanpa melakukan ujian klinikal. Tindak balas yang dilakukan oleh Dr. Sanduk dan Dr. Fred membuatkan penentang mereka menyesal di kemudian hari.

Mereka bertekad untuk membawa teknologi berpatutan ini ke Nepal dan ke bahagian lain dari negara membangun.

Selepas persidangan itu, perjalanan mereka untuk mendapatkan pengiktirafan antarabangsa bagi teknik mereka bermula.

Risiko yang mereka ambil membuahkan hasil di mana mereka berjaya membangunkan kanta intraokular jenis baru yang menurunkan harga kanta daripada RM400 kepada RM14 sahaja, penurunan sebanyak 96.5%.

Ini mengubah cara Dr Sanduk dapat mencegah buta kerana pembedahan katarak kini merupakan salah satu yang paling kos efektif dari semua intervensi kesihatan.

Pada tahun 1994, doktor yang sentiasa tersenyum ini telah menubuhkan Pusat Mata Tilganga di Nepal, yang menyediakan akses kepada pembedahan katarak dan penjagaan mata asas kepada semua orang.

Cara yang berkesan untuk menyelamatkan penglihatan ini tidak dialu-alukan pada mulanya, tetapi memandangkan kejayaan yang telah dicapai, kini ia diamalkan di seluruh dunia.

Walau bagaimanapun, tidak semua orang boleh sampai ke Institut Tilganga kerana Nepal adalah sebuah negara negara pergunungan.

Dr Sanduk tahu tentang perkara ini, jadi beliau membawa peralatannya dan menubuhkan kem mata bergerak di seluruh Nepal, menjangkau masyarakat luar bandar yang tidak dapat datang kepadanya.

Biasanya beratus-ratus orang datang untuk mendapatkan penjagaan mata dan Dr Sanduk menjalankan operasinya di mana-mana tempat perlindungan yang ada di kampung itu.

Berjuta-juta orang di seluruh dunia kini boleh mendapatkan pembedahan katarak yang berkualiti dan berpatutan disebabkan oleh usaha dan risiko yang diambil kedua-dua doktor hebat ini. Dr. Sanduk dan Dr. Fred terus bekerjasama sehingga tahun 1993 apabila Dr. Fred meninggal dunia akibat kanser.

Kini, beribu-ribu doktor dari seluruh dunia datang ke Nepal untuk belajar dari Dr. Sanduk Ruit dan Pusat Mata Tilganga di Kathmandu. Kanta intraokular yang dihasilkan di Nepal kini digunakan di lebih daripada 30 buah negara.

(Dr Sanduk Ruit dianggap sebagai wira Nepal dan dunia perubatan mata seluruh dunia)

Dalam tempoh kerjayanya sebagai seorang doktor mata untuk lebih dari tiga dekad, Dr. Sanduk dikatakan telah membantu memulihkan penglihatan bagi lebih daripada 150,000 orang di banyak bahagian dunia termasuk Nepal, Korea Utara, Myanmar, Sudan, Ethiopia dan Ghana.

Kerja-kerja beliau telah mendapat sokongan dari selebriti Hollywood hinggalah ke Dalai Lama. Beliau juga telah dianugerahkan Order of Australia. Kini merupakan seorang pemimpin dunia dalam bidang oftalmologi, Dr. Sanduk mempunyai beberapa rancangan besar yang ingin dilaksanakannya.

Kisah kejayaan Dr Sanduk Ruit ini diabadikan dalam biografi beliau berjudul The Barefoot Surgeon Jadi, ya, satu individu sememangnya boleh mengubah kehidupan 100,000 orang.


Kisah Persengketaan Antara Agamawan dan Raja : Penculikan Pope Boniface VIII

Seorang diktator yang gila kuasa telah menghantar orang suruhannya untuk menculik Pope, menyerbu kediamannya dan memaksanya untuk meletak jawatan dengan tuduhan palsu. Ia mungkin kedengaran seperti sebuah filem thriller tetapi kisah ini sebenarnya berlaku pada awal kurun ke-14 antara Raja Philip IV dari Perancis dan Pope Boniface VIII.

Raja Philip IV lahir pada tahun 1268 dan dia juga dikenali sebagai Philip the Fair (bukan kerana sikap adilnya tetapi wajahnya yang kacak). Menurut catatan sejarah, dia adalah seorang yang kejam, tamak dan percaya bahawa dirinya adalah pilihan Tuhan untuk memerintah.

Manakala Pope Boniface VIII atau nama sebenarnya Benedetto Caetani pula dilahirkan dalam keluarga bangsawan Itali sekitar tahun 1235. Dia belajar dalam jurusan undang-undang sebelum menjadi kardinal pada 1281 dan Pope pada tahun 1294.

Boniface bukanlah seorang yang begitu baik sebenarnya. Sama seperti beberapa Pope sebelumnya, dia percaya bahawa kekuasannya adalah yang paling tinggi bahkan melebihi kekuasan raja-raja.

Dia juga dikatakan seorang autokratik, pendendam dan menggunakan kedudukannya untuk menjadikan dirinya dan keluarga lebih kaya. Dia juga didakwa telah merancang pembunuhan Pope sebelum dirinya iaitu Pope Celestine V.

Seorang ahli sejarah, Stephen Howarth, berpendapat bahawa hubungan antara pemimpin-pemimpin penting ketika itu berada dalam keadaan tegang kerana Eropah tidak boleh mempunyai dua orang yang berpewatakan seperti itu.

Perbalahan mereka berdua bermula pada tahun 1296 apabila Pope Boniface VIII telah mengeluarkan satu arahan yang melarang raja-raja dari mengenakan cukai terhadap golongan agamawan tanpa persetujuannya.

Raja Philip IV yang sememangnya memerlukan wang dan merasakan kutipan cukai adalah haknya sebagai raja pula telah membalas dengan mengeluarkan larangan mengeskport emas, perak dan barangan bernilai lain tanpa persetujuannya. Ia bertujuan untuk menghalang Pope menerima sumbangan dari Gereja Katolik Perancis.

Pada tahun 1301, Raja Philip IV telah bertindak lebih jauh apabila dia menahan seorang uskup (bishop) yang rapat dengan Pope Boniface VIII dengan pelbagai tuduhan palsu.

Pope Boniface VII bertindak balas dengan mengeluarkan dokumen rasmi, menuntut agar uskup itu dibebaskan. Dia juga menegaskan bahawa kuasanya lebih besar berbanding Raja Philip IV dan mengancam untuk menghukum raja itu. Boniface juga telah menamakan dokumen rasmi itu sebagai 'Ausculta Fili' yang bermaksud 'Dengarlah Wahai Budak' dalam bahasa Latin.

Pada waktu ini Raja Philip IV telah mengadakan satu perhimpunan besar yang dinamakan Estates General. Dia mendakwa bahawa Boniface bukanlah seorang Pope yang sah dan harus dilucutkan jawatan. Sebagai bukti, Raja Philip dan para penasihatnya telah menyiapkan senarai tuduhan yang menentang Boniface termasuk kes penipuan, sesat, liwat dan banyak lagi.

Sementara itu, Pope Boniface VIII telah bersedia menggunakan kuasanya untuk mengecam Raja Philip IV secara terbuka kepada orang awam. Dia berhasrat untuk melakukannya pada 8 September 1303. Namun, sehari sebelum itu pihak lawannya terlebih dahulu telah memulakan langkah.

Raja Philip IV yang bosan dengan perang kata-kata itu telah memutuskan sudah tiba masanya untuk mengenakan tindakan ketenteraan terhadap Pope. Dia telah menyerahkan tugas itu kepada panglimanya yang paling setia, William de Nogaret.

De Nogaret ketika itu sudahpun mempunyai sekutu dengan Sciarra Colonna, ahli sebuah keluarga Rom yang besar pengaruhnya. Keluarga itu juga berdendam dengan Pope kerana tanah mereka dirampas dalam pertikaian mengenai penghantaran emas yang hilang.

Mereka berdua berjaya mengumpulkan kekuatan seramai beberapa ratus orang tentera. Matlamat De Nogaret adalah untuk menculik Pope dan membawanya ke Perancis untuk dibicarakan manakala Colonna pula hanya mahukan Pope mati.

Pada awal September 1303, mereka telah sampai ke Anagni, sebuah bandar di puncak bukit yang terletak kira-kira 40 batu dari Rom dan merupakan kediaman Pope Boniface VIII. Pada 7 September, mereka berjaya melepasi pintu gerbang bandar itu tanpa sekatan kerana sudah mempunyai orang dalam memudahkan kerja.

Ketika dikepung, semua pengawal Boniface meninggalkannya kecuali dua orang kardinal sahaja yang masih berada bersamanya. Boniface juga berjaya berdamai dengan Colonna selama sembilan jam, berharap agar penduduk bandar itu akan menyelamatkannya.

Apabila itu tidak berlaku, Colonna membentangkan Boniface dengan senarai tuntuan bertulis, termasuk bahawa dia perlu melepaskan jawatannya sebagai Pope. Tidak mengejutkan, Boniface menolak tuntutan itu.

Menyedari bahawa dia tidak mempunyai peluang untuk melarikan diri, Pope Boniface VIII hanya menunggu di dalam kediamannya dan berserah kepada takdir sahaja. Pihak tentera gagal memecahkan pintu istana Boniface yang kuat tetapi mereka masuk melalui pintu Gereja Anagni yang terletak bersebelahan istana.

Ketika Colonna dan De Nogaret memasuki istananya, Boniface yang memakai jubahnya dan tiara di kepalanya sedang duduk di atas takhtanya. Boniface kemudian dikasari dan Colonna ingin menamatkan nyawa Boniface dengan menikam Pope itu tetapi dihalang oleh De Nogaret.

Pope Boniface VIII ditahan selama tiga hari di istananya sementara pasukan tentera itu menjarah istananya untuk barangan berharga. Kemudian, penduduk tempatan datang membantu Boniface dan mengusir penyerang.

Apabila berita itu sampai ke Rom, satu pasukan kesatria dihantar untuk membawa Boniface pulang dengan selama ke Vatican. Namun, ketika menjadi tahanan selama tiga hari sebelumnya, kesihatan Pope Boniface VIII menjadi semakin buruk dan dia meninggal sebulan kemudian dan dimakamkan di Vatican.

Biasanya, kisah itu mungkin berakhir di sini. Tetapi bagi Raja Philip IV, dia belum lagi selesai dan masih membara untuk memusnahkan reputasi mendiang Pope Boniface VII.

Pengganti segera Boniface sebagai Pope ialah Benedict XI. Dia meninggal dunia secara tiba-tiba setelah lapan bulan menyandang jawatan itu, kemungkinan besar diracun atas perintah Raja Philip IV.

Pada tahun 1305, seorang uskup Perancis bernama Bertrand de Got telah dipilih sebagai Pope. Ramai yang menganggap ia adalah percaturan yang dibuat berdasarkan campurtangan raja Perancis itu.

Bertrand de Got yang juga dikenali sebagai Pope Clement V terbukti lebih baik daripada pendahulunya dalam menjalinkan hubungan dengan Raja Philip IV. Pope Clement V juga telah memindahkan istananya dari Rom ke Perancis. Pada 1309, dia berpindah pula ke Avignon, Perancis, dan kekal sebagai tempat tinggal Pope selama 70 tahun sebelum dipulangkan semula ke Rom.

Sementara itu, Raja Philip IV yang masih berdendam dengan Pope Boniface VIII telah menuntut agar mayat bekas Pope itu digali dan dibakar. Pope Clement V yang juga terikat dengan pihak gereja akhirnya terpaksa akur dengan desakan Raja Philip IV dan bersetuju untuk mengatur perbicaraan terhadap mendiang Boniface pada 1310.

Perbicaraan itu berlangsung sehingga musim sejuk 1311. Akhirnya, tiada kata persetujuan atau bukti kukuh yang membuktikan Pope Boniface VIII benar-benar bersalah. Untuk menenangkan Raja Philip IV, Pope Clement V akhirnya mengeluarkan satu dokumen rasmi yang memuji raja itu, membatalkan perintah Boniface terhadapnya dan membebaskan raja itu daripada salah laku dalam kejadian penculikan pada 1303.

Bagi mending Pope Boniface VIII pula, mayat dan tulang-temulangnya berjaya terlepas daripada kemurkaan Raja Philip IV dan kini selamat dikebumikan semula di kawasan Vatican Grottoes of Saint Peter's Basilica di Rom.


Kisah Penemuan Kapal Khufu Berhampiran Piramid Giza Yang Masih Menjadi Misteri

Sudah banyak artikel yang wujud di internet mengenai keunikan dan misteri penciptaan piramid itu sendiri. Sejak sekian lamanya, ramai saintis yang melakukan kajian terhadap piramid yang dianggap salah satu keajaiban dunia zaman purba.

Lebih menarik, 65 tahun lalu atau pada tahun 1954, sebuah kapal kayu besar telah ditemui tertanam berhampiran piramid Giza. Diberi nama kapal Khufu sempena nama lokasinya ditemui, kapal ini boleh dikatakan antara kapal tertua di dunia yang masih wujud pada masa kini.

Dengan penemuan ini, bermakna kapal ini sudahpun tersimpan rapi selama lebih 4600 tahun. Keunikan dan tujuan pembinaan kapal ini yang penuh misteri telah menarik minat ramai saintis dari seluruh dunia untuk mengkajinya lebih lanjut.

Tarikh 26 Mei merupakan tarikh ulang tahun penemuan bot ini. Menariknya, pada 26 Mei 2019 yang lalu, pihak Google telah memaparkan satu lukisan Doodle di laman carian mereka yang memaparkan lukisan kapal Khufu yang dianggap penting dalam sejarah tamadun manusia.

Kapal Khufu ditemui dikebumikan di sebelah selatan Piramid Besar Giza oleh seorang ahli arkeologi bernama Kamal el-Mallakh secara tidak sengaja. Ketika itu, beliau sedang mengkaji mengenai barisan bongkahan blok batu kapur besar yang menutupi sebuah lubang berbentuk segi empat tepat.

Dia memecahkan batu kapur tersebut sebelum terdedah sebuah bilik kebal di bawah tapak kakinya. Setelah lebih 4500 tahun, akhirnya kapal yang sudah diceraikan setiap bahagiannya itu dan disembunyikan dalam bilik rahsia itu akhirnya ditemui buat kali pertama.

Ketika dijumpai, kapal tersebut bukanlah sebuah kapal yang sudah siap dipasang. Sebaliknya hanya lapisan-lapisan kayu yang membentuk kapal tersebut. Dianggarkan terdapat lebih 1200 keping kayu pelbagai saiz dan bentuk yang perlu disusun semula untuk membina semula kapal Khufu ini.

Proses pemasangan semula kapal ini mengambil masa yang cukup lama. Ianya diketuai oleh Haj Ahmed Youssef, seorang pakar pemulihan barangan lama yang bekerja untuk Jabatan Antikuiti Mesir.

Lebih menyukarkan, tiada panduan khusus bagaimana cara memasang kapal itu dan tiada gambar yang menunjukkan bentuk sebenar kapal itu. Beliau terpaksa meneliti rekabentuk model kapal yang terdapat di makam-makam purba dan melawat pelabuhan-pelabuhan yang terdapat di Sungai Nil untuk mendapatkan petunjuk mengenai rekabentuk sebenar kapal ini.

Selepas lebih satu dekad lamanya, kapal ini akhir berjaya disiapkan. Lebih menarik, kapal yang berukuran 143 kaki panjang dan 19. 6 kaki lebar tidak memerlukan sebarang paku untuk disiapkan. Begitulah uniknya rekabentuk kapal orang dahulu.

Malah, dikatakan kapal yang sudah siap itu sudah cukup sempurna dan boleh berlayar bebas di Sungai Nil tanpa sebarang masalah. Kapal Khufu ini kini diletakkan di sebuah muzium bot berdekatan piramid Giza untuk tatapan orang ramai.

Kebanyakan pakar percaya bahawa kapal itu dibina untuk Firaun Khufu dan  membawa Firaun ke dalam kehidupan akhirat. Teori ini disokong dengan pendapat ramai sejarawan yang umumnya bersetuju bahawa Firaun Khufu lah mengarahkan pembinaan Piramid Besar Giza yang salah satu Tujuh Keajaiban Dunia Kuno.

Dikenali dalam dunia Yunani sebagai Cheops, Khufu adalah firaun kedua Dinasti Keempat dan memerintah lebih dari 2,500 tahun sebelum Nabi Isa dilahirkan.

Anda juga yang membuat spekulasi bahawa kapal itu merupakan rahsia pembinaan Piramid. Mengikut pendapat ini, kapal asimetri ini direka untuk digunakan sebagai kren terapung yang mampu mengangkat blok batu besar.

Kesan calar dan sedikit kerosakan pada kapal Khufu ini memberi idea bahawa bot itu bukan sekadar simbol keagamaan. Kapal Khufu direka sama dengan tongkang milik tuhan Matahari Ra'a (mengikut kepercayaan orang dahulu) yang dikenali sebagai Atet.


10 Negara Yang Paling Menghormati Guru

Setuju atau tidak, kerjaya sebagai seorang guru atau tenaga pengajar tidaklah begitu diraikan di seluruh dunia. Malah, tugas sebagai seorang guru adalah antara yang paling sukar dan rumit di mana mereka bukan sahaja mengajar dari segi akademik tetapi juga membentuk sahsiah dan jati diri pemimpin masa depan.

Selain daripada mesej "Selamat Hari Guru" secara sepintas lalu di media sosial atau nota "Terima kasih" di pengujung semester, adakah kita benar-benar meraikan mereka yang berada dalam bidang mulia ini?

Namun, hal ini sangat berbeza di kebanyakan bahagian di Asia.

Menurut satu kajian yang dilakukan di Penyelidikan Ekonomi dan Sosial Kebangsaan dengan kerjasama Yayasan Varkey, negara-negara Asia cenderung untuk memandang jawatan guru lebih tinggi berbanding dengan bahagian lain di dunia.

Paling ketara, China, Malaysia dan Taiwan berada di 3 kedudukan teratas dalam kajian ini yang dikenali sebagai Indeks Status Guru Global 2018 atau GTSI 2018.

Malah, negara-negara Asia menggondol hampir kesemua 10 kedudukan teratas dalam indeks ini yang mana merupakan satu tinjauan antarabangsa untuk menilai peranan status sosial dalam kedudukan guru di setiap negara.

Para guru di negara-negara ini didapati sangat dihormati dan dipandang tinggi, satu faktor yang harus dipertimbangkan bagi mereka yang ingin mengajar di luar negeri.

Negara-negara Asia lain yang menduduki kedudukan 10 teratas termasuklah Indonesia, Korea Selatan, India dan Singapura.

Menurut laporan BBC, kajian ini adalah susulan kepada penyelidikan serupa terhadap sikap mengajar 5 tahun yang lalu, berdasarkan tinjauan ke atas 35,000 orang awam.

Sunny Varkey, pengasas Yayasan Varkey berkata, "Indeks ini akhirnya memberikan bukti akademik kepada sesuatu yang selalu kita ketahui secara semulajadi iaitu hubungan antara status guru dalam masyarakat dan prestasi kanak-kanak di sekolah."

Di China, kaji selidik mendapati bahawa 81% orang percaya bahawa murid menghormati guru mereka, berbanding dengan purata antarabangsa iaitu pada tahap 36%.

Penerima Anugerah Tokoh Guru Kebangsaan 2019, Nawi Ismail dan Tokoh Kepemimpinan Pendidikan Kebangsaan 2019, Datuk Asariah Mior Shaharuddin, Kredit: Hmetro

Berlawanan dengan ini, Brazil, Israel dan Itali merupakan negara di mana para guru dipandang pada kedudukan sosial terendah.

Laporan itu menyatakan bahawa murid-murid di 10 negara teratas, seperti China dan Singapura, juga merupakan kumpulan pelajar terbaik dalam ujian antarabangsa.

Oleh itu, para penyelidik mencadangkan bahawa profesion yang dianggap baik dan hormat seperti mengajar menarik kakitangan yang berbakat dan berdedikasi, yang mana memainkan peranan penting dalam mencapai piawaian yang tinggi.

Satu lagi persoalan mengenai kaji selidik ini telah mengajukan soalan kepada ibu bapa sama ada mereka melihatkan kerjaya ini sebagai kerjaya yang wajar bagi anak-anak mereka.

Di China, India, dan Ghana, jumlah ibu bapa yang mengatakan mereka akan menggalakkan anak-anak mereka untuk meneruskan kerjaya dalam bidang ini adalah sangat tinggi.

Walau bagaimanapun, jawapan dari tinjauan di Rusia, Israel dan Jepun menunjukkan bahawa ibu bapa secara aktif tidak menggalakkan anak-anak mereka untuk menjadi guru.

Hasil dari kaji selidik itu juga menunjukkan bahawa orang ramai memandang rendah jumlah masa kerja oleh guru, di kebanyakan negara yang dikaji termasuklah di Panama atau Mesir yang mana tempoh kerja guru adalah antara yang paling singkat di dunia.

"Apabila kami mengendalikan Indeks Status Guru Global 5 tahun yang lalu, kami terkejut dengan bukti yang menunjukkan kepada status guru yang rendah di seluruh dunia.

Inilah yang memberi inspirasi kepada kami untuk mencipta Hadiah Guru Global, yang menyinari segala usaha dan titik peluh yang dilakukan para guru di seluruh dunia" - Sunny Varkey

Ia merupakan sesuatu yang amat menggembirakan kerana sejak Indeks Status Guru Global yang pertama, berlaku kenaikan sederhana terhadap status guru di seluruh dunia.

Namun masih banyak yang harus dilakukan dan dilalui sebelum semua guru di seluruh dunia diberikan penghormatan yang mereka sepatutnya terima.

Lagipun, guru adalah golongan yang memainkan peranan penting dalam membentuk masa depan dunia.


Sejarah Istana Sepachendera Kedah Yang Dibina Daripada Telur Dan Madu

Bagi penduduk Kedah terutamanya Alor Setar, anda pasti pernah melalui istana yang kini terbiar memburuk di tengah-tengah kota Alor Setar yang semakin membangun. Disebabkan ia terlalu lama dan sudah usang, ramai yang tidak mengetahui akan sejarahnya terutamanya generasi milenia.

Walaupun istana ini dah lama terbiar dan mengalami keuzuran tetapi keseniannya masih menyerlah sudut pandangan mata aku.

Ia dahulunya berdiri megah dan tersergam indah, kini diselubungi kesuraman akibat tidak dijaga. Akan tetapi, keseniannya masih terserlah dan sejarahnya tidak pernah dilupakan.

Istana megah yang hampir berusia 14 tahun ini diberi nama Istana Sepachenderadan dibina pada tahun 1882. Seperti salah satu keajaiban dunia iaitu Taj Mahal, Istana Sepachenderayang terletak di Jalan Kampung Baru ini dibina sebagai lambang cinta dan kasih Almarhum Sultan Abdul Hamid Halim Shah untuk isterinya, Che Sepachendera.

Walaupun bahagian luar dan dalamannya kini semakin menyeramkan, istana ini tersemat nilai sejarah yang sangat berharga. Che Sepachendera mendiami istana ini dan tidak di istana utama iaitu Istana Kota Setar. Beliau mendiami istana ini sehingga nafas terakhir iaitu pada tahun 1907.

Ia kemudiannya diwariskan kepada anakandanya. Istana ini juga menjadi saksi kepada keputeraan beberapa putera dan puteri keturunan diraja Kedah, termasuklah Tunku Ibrahim (Tunku Sulung), Tunku Rokiah, Tunku Zamzam dan Tunku Kasim (Tunku Laksamana).

Disebabkan oleh keunikan reka bentuk dan ukirannya, monumen ini dianggap sebagai antara salah satu lambang kemegahan negeri Kedah Darul Aman. Istana ini juga pada awalnya menjadi tempat golongan kerabat Diraja mendapatkan pendidikan awal.

Dengan keprihatinan Tunku Ibrahim terhadap institusi pendidikan, beliau telah menubuhkan sebuah sekolah Inggeris perempuan yang pertama, diberi nama Sekolah Perempuan Kampung Baharu pada tahun 1922.

Sekolah ini pada mulanya mempunyai 30 pelajar dan bertambah menjadi 45 orang pada tahun 1933.

Selepas Sekolah Perempuan Kampung Baru dipindahkan ke Jalan Langgar yang mana ditukarkan namanya kepada Sekolah Menengah Sultanah Asma, istana ini dijadikan Cawangan Jabaran Pendidikan Negeri Kedah.

Istana Sepachendera juga pernah menjadi Pejabat Penyelamat Kebakaran (BOMBA) dan Sekolah Bahasa Jepun di antara tahun 1942 dan 1943.

Fungsi istana berubah secara sepenuhnya pada tahun 2000 apabila ia dijadikan kediaman pelajar lelaki Kolej Universiti Insaniah (KUIN).

Mungkin ia kelihatan seperti mana-mana istana di seluruh Malaysia, namun istana ini mempunyai keunikan yang tersendiri. Bangunan 3 tingkat ini dibina dengan reka bentuk gabungan seni bina Melayu dan Siam.

Apa yang lebih menarik adalah istana yang juga dikenali sebagai Istana Kampung Baru ini dibina menggunakan sejumlah putih telur dan manisan lebah.

"Bagaimanapun, kita tidak tahu berapa putih telur dan manisan lebah yang digunakan, bagaimanapun saya yakin jumlah digunakan dalam pembinaan banyak berdasarkan keluasan istana itu" kata Pengerusi PSMCK, Datuk Dr Wan Shamsudin Mohd Yusuf

Aras bawah merupakan ruangan aktiviti untuk para pekerja, tingkat satu digunakan sebagai ruang makan dan aktiviti kerabat. Bilik Che Sepachendra terletak di tingkat 2 dilengkapi dengan balkoni, bilik air, bilik pakaian, ruang tamu dan bilik menunggu.

Monumen bersejarah seperti ini seharusnya dijaga dan dipulihkan bagi agar kita sentiasa mengingati sejarah dan kehebatan masa lalu.


Kisah Evolusi Lipas Menjadi 'Superbug' Yang Mustahil Untuk Dihapuskan

Lipas merupakan sejenis serangga dalam keluarga Blattaria atau Blattodea. Ia biasanya tinggal di kawasan gelap dan lembab seperti di celahan almari atau di bawah sinki. Terdapat kira-kira 4,500 spesies lipas di mana 30 daripada spesies ini sering menjadikan tempat tinggal manusia sebagai habitat mereka.

Lipas biasanya hidup dengan memakan sisa makanan terbiar. Ia dikenalpasti telah hidup lebih awal sebelum bermulanya tamadun manusia dan antara makhluk pra sejarah yang masih bertahan sehingga hari ini.

Lipas juga merupakan antara serangga yang sukar dihapuskan. Ketika serangan bom atom di Nagasaki dan Hiroshima di Jepun semasa WWII, lipas adalah antara makhluk yang ditemui masih hidup dan terselamat.

Kini, penemuan terbaru mendapati bahawa lipas menjadi lebih 'kebal' berbanding sebelumnya. Seorang ketua penyelidik, Michael E. Scharf, mengatakan bahawa kekebalan lipas ini akan membuatkan serangga ini hampir mustahil untuk dibunuh dengan hanya menggunakan bahan kimia sahaja.

Ia merupakan berita buruk kepada mereka yang geli atau fobia terhadap serangga ini. Sekiranya racun serangga sahaja tidak mampu membunuh lipas, anda mungkin perlu menggabungkan juga penggunaan perangkap.

Satu kajian baru yang dijalankan di Universiti Purdue, Amerika Syarikat, para penyelidik telah mendedahkan beberapa jenis racun serangga berlainan kepada beberapa kumpulan lipas Jerman selama tempoh enam bulan.

Kajian itu mendapati bahawa bukan sahaja lipas-lipas dari Jerman (blatella germanica) ini mampu bertahan dengan bahan kimia itu tetapi juga membangunkan imuniti terhadapnya. Lebih mengejutkan ialah lipas-lipas ini boleh mewariskan imuniti ini kepada anak-anak mereka yang baru menetas.

Laporan yang dikeluarkan mereka menjelaskan bahawa tujuan kajian itu adalah untuk mengesahkan fakta bahawa "kekebalan kepada racun serangga telah menjadi penghalang yang konsisten terhadap kawalan lipas sejak 1950-an lagi".

Laporan itu juga menyebut bahawa lipas dari German ini mengancam kesihatan manusia dengan menghasilkan alergen yang boleh menyebabkan penyakit asthma dan penyebaran patogen atau mikrob yang kebal antibiotik. Ini sekaligus menyumbang kepada persekitaran tertutup yang tidak sihat.

Para penyelidik projek yang terlibat iaitu Mahsa Fardisi, Ameya D. Gondhalekar, Aaron R. Ashbrook dan Michael E. Scharf kemudian telah memerhatikan beberapa generasi lipas untuk menilai evolusi mereka apabila didedahkan dengan racun serangga dan hasilnya amat membimbangkan.

Mereka mendapati bahawa terdapat perbezaan yang ketara antara rintangan lipas terhadap racun serangga. Kajian juga membuktikan bahawa penggunaan sejenis sahaja racun serangga lebih efektif, manakala penggunaan beberapa campuran racun serangga hanya menjadikan sistem imuniti lipas lebih tinggi.

Mereka juga terkejut kerana lipas yang diuji dengan penggunaan racun serangga ini boleh menghasilkan imuniti dalam hanya satu generasi sahaja. Purata seekor lipas betina mampu menghasilkan 400 telur dalam seumur hidupnya. Bayangkan, semua anak-anaknya yang baru lahir akan mewarisi kekebalan terhadap racun serangga.

Scharf yang merupakan ketua penyelidik memberitahu bahawa, penggunaan pelbagai campuran racun serangga pada masa lalu hanya lebih menyukarkan kawalan makhluk perosak hari ini dan ia hampir mustahil untuk dilakukan dengan hanya bahan kimia sahaja. Ini kerana anak-anak lipas yang baru lahir mampu mempunyai enam kali ganda imuniti berbanding induk mereka.

Schaft yang juga berkhidmat sebagai ketua dan profesor di Jabatan Entomologi Universiti Purdue menyatakan bahawa dia dan pasukannya tidak mengetahui bagaimana perkara seperti ini boleh berlaku dengan begitu cepat.

Schaft menasihatkan, pengguaan perangkap dan kaedah penghapusan yang lain mungkin adalah jawapan kepada penggunaan bahan kimia semata-mata. Ia mungkin kaedah yang menggunakan modal yang lebih, tetapi rendah dari segi risiko untuk menjadikan lipas lebih kebal.

Penggunaan bahan kimia mungkin lebih murah tetapi sekiranya lipas menjadi semakin kebal dan tidak dapat dihapuskan, ia adalah sama seperti membuang duit sahaja.


Fort Knox : Lokasi Kubu Simpanan Rizab Emas Amerika Syarikat

Seperti yang diketahui umum, negara Amerika Syarikat mempunyai rizab simpanan emas paling banyak berbanding negara-negara lain.  Sehingga September 2018, rizab emas kerajaan Amerika Syarikat adalah 8,965 tan metrik dengan nilai pasaran melebihi $310.5 bilion.

Dengan jumlah emas yang banyak ini, pernahkah anda terfikir dimanakah mereka menyimpan emas-emas ini? Pastinya Amerika Syarikat memerlukan satu tempat penyimpanan yang dikawal ketat dan mempunyai ciri keselamatan paling tinggi untuk memastikannya tidak mudah diceroboh dengan apa jua cara sekalipun.

Untuk makluman, majoriti iaitu sekitar 56.35% daripada simpanan emas milik AS diletakkan di sebuah kubu simpanan emas yang diberi nama Fort Knox. Sementara itu, baki yang selebihnya pula diletakkan di beberapa tempat antaranya Philadelphia Mint, Denver Mint, San Francisco Assay Office dan West Point Bullion Depository.

Dikatakan gambar udara Fort Knox kedua (Waldo County, Maine, ME United States)

Fort Knox yang terletak di Kentucky dilihat sebagai standard paling tinggi untuk keselamatan bagi penyimpanan emas. Bukan hanya di Amerika Syarikat sahaja tetapi di seluruh dunia.

Secara rasaminya, kubu simpanan rizab emas Amerika Syarikat ini dikenali sebagai United States Bullion Depository. Nama Fort Knox itu diberikan berdasarkan nama kem tentera yang terletak berdekatan dengan kawasan ini.

Perkataan "Knox" ini berasal dari nama Setiausaha Peperangan A.S. yang pertama, Henry Knox. Beliau telah berkhidmat antara tahun 1789 - 1794. Sementara itu, perkataan "Fort" itu cukup jelas yang bermaksud kubu, menggambarkan betapa tingginya tahap keselamatan disini.

Pembinaan kubu simpanan ini mengambil masa setahun untuk disiapkan. Pembinannya bermula pada tahun 1935 dan mengikut Jabatan Perbendaharaan Amerika Syarikat, kos pembinaannya dalah $560,000. Selain itu, dikatakan dokumen mengenai Perisytiharan Kemerdekaan dan Perlembagaan A.S. semasa Perang Dunia Kedua turut disimpan disini.

Setelah kubu simpanan emas ini disiapkan, bekalan emas awal telah diangkut ke Kentucky dengan menggunakan kereta api. Tanggungjawab ini telah diambil oleh pihak U.S. Postal Service (USPS) atau Perkhidmatan Pos Amerika Syarikat.

Mengikut maklumat daripada laman web rasmi, ini merupakan satu-satunyam cara mendapatkan perlindungan insurans untuk urusan memindahkan emas kerana USPS adalah satu-satunya agensi yang boleh menerima liabiliti sekiranya terdapat barangan atau aset yang hilang ketika dalam proses pemindahan.

Pembinaan pusat penyimpanan emas seperti Fort Knox pastinya memerlukan penelitian yang rapi bagi memastikan ianya benar-benar selamat. Fort Knox dibina daripada 16,000 kaki padu granit, 4,200 meter padu konkrit, 750 tan keluli dan 670 tan keluli struktur.

Bahagian bawah tanah dan loteng dibina daripada granit, keluli dan konkrit. Dimensi luarannya adalah 105 kaki darab 121 kaki. Ketinggiannya adalah 42 kaki di atas aras tanah. Daripada luar, Fort Knox memang kelihatan seperti sebuah kubu.

Sementara itu, di bawah tanah terletak gabungan beberapa lapisan kompleks yang tidak dapat ditembusi dan prosedur keselamatan cryptic. Bahagian peti besinya dibina daripada plat keluli tebal dan keluli silinder.

Pintu peti besi pula seberat 20 tan dan dibina dengan bahan tahan letupan. Pintunya adalah setebal  21 inci dan hanya boleh dibuka dengan kombinasi rahsia. Kakitangan yang bekerja mengawal pusat simpanan ini semuanya mempunyai arahan yang berbeza mengenai cara masuk ke dalam peti simpanan ini dan perkaramenyukarkan lagi ia dibuka dengan sewenang-wenangnya.

Setelah pusat simpanan emas ini siap, pelawat tidak dialu-alukan di Fort Knox selama beberapa dekad. Franklin D. Roosevelt berjaya menjadi orang pertama berjaya masuk ke sini tetapi itu mungkin kerana beliau adalah Presiden Amerika Syarikat ketika pusat simpanan ini dibina dahulu.

Satu delegasi dari Kongres dibenarkan untuk memeriksa kemudahan itu pada tahun 1974 apabila terdapat ura-ura mengatakan simpanan emas semakin menyusut kerana dicuri keluar dari tempat ini.

Orang awam tidak dibenarkan masuk ke dalam lagi sehingga 2017, apabila Setiausaha Perbendaharaan Steven Mnuchin membuat keputusan untuk meminta akses. Mnuchin dahulunya menguruskan Dune Entertainment, di mana dia terlibat dalam filem-filem seperti Suicide Squad (2016) dan The Artist Disaster (2017).

Fort Knox pernah diabadikan dalam filem 007 berjudul Goldfinger (1964). Walaupun pasukan penggambaran itu tidak dapat merakamkan penggambaran di Fort Knox sendiri, mereka mencipta Fort Knox versi khayalan dimana pereka produksi Ken Adam percaya ianya menggambarkan betapa tingginya ciri keselamatan di Fort Knox.


5 Kerjaya Yang Selalu Dipandang Hina Masyarakat Malaysia

Ramai orang selalu berkata - kita manusia semua sama. Taraf kita serupa, kedudukan kita serupa. Darjat kita semua tiada bezanya.

Walaupun demikian, realitinya tidak ramai yang benar-benar berjaya mempraktikkan apa yang disebutkan, sehingga menyebabkan wujud jurang besar dalam kalangan masyarakat kita apabila kita bercerita tentang kerjaya. Kerjaya seseorang dilihat menjadi kayu ukur status seseorang dengan ramai berebut mahu menjadi pemilik kepada kerjaya yang dihormati orang.

Sementara bagi mereka yang kurang bernasib baik, mereka akan memenuhi jawatan-jawatan di mana mereka perlu melayan orang lain yang akan dengan mudah memandang rendah mereka. Tahukah anda beberapa jenis kerjaya yang selalu dipandang rendah masyarakat kita?

Penulis selalu bersimpati dengan mereka yang bekerja di restoran-restoran makanan segera. Ini kerana dapat dilihat dengan mata kasar kita bagaimana sesetengah ahli masyarakat kita, tanpa segan-segan memandang rendah mereka yang sedang bekerja.

Herdikan sekiranya terpaksa beratur panjang, menunggu lama atau tersalah pesanan sudah jadi lumrah golongan pelayan dan tukang kira yang perlu mereka lalui, setiap hari. Masalahnya, mereka dibebankan dengan persepsi seolah-olah setiap kesalahan pesanan yang mereka lakukan melambangkan ketidak cekapan mereka.

Penulis pernah melihat dengan mata sendiri bagaimana seorang pelayan di sebuah restoran makanan segera dimaki pelanggan yang marah, hanya kerana dia perlahan menggunakan mesin kira. Sudah tertera tag nama 'Trainee' dipakainya jadi tak salah pun untuk kita menanam sifat sabar memberikan dia peluang dan masa.

Tidak ramai yang menyedari tanpa golongan ini, yang bertanggungjawab membersihkan kawasan kediaman anda, pasaraya kegemaran anda, sekolah anak anda, pejabat anda dan bermacam lagi tempat yang anda kunjungi - hidup anda mungkin tidak seceria sekarang.

Bagaimanapun persepsi bahawa mereka 'lebih rendah' berbanding orang lain amatlah sukar dikikis. Kenapa ya? Adakah kerana mereka bergelumang dengan kekotoran setiap hari, berpeluh, tidak bekerja dalam pendingin hawa menyebabkan ramai di antara kita merasakan mereka tak sama macam kita?

Kita tahu mengeluh apabila sampah kita tidak dikutip tetapi dalam masa yang sama, kita tak mampu meletakkan mereka yang mengutip sampah kita setaraf kita. Di mana silapnya mentaliti kita?

Salah satu profesion paling senang kena maki, adalah pengawal keselamatan. Malas kerja memanglah salah. Terlalu ikut peraturan semasa kerja pun salah. Penulis pernah duduk dalam komuniti di mana akan adalah kedengaran kes nak bertumbuk di antara pengawal dengan penduduk, apabila pengawal tidak membenarkan kenderaan luar masuk ke kawasan rumah.

Orang kita ni semuanya nak ikut kepala dia saja. Bila apa-apa hal melibatkan dia, dia mahu pengawal keselamatan tolong dia. Bila pengawal keselamatan tidak menyedari berlaku kes kecurian kenderaan misalnya, yang akan dipersalahkan sudah pastilah pasukan keselamatan.

Atas sebab itulah pengawal berasal dari Nepal amat ditagih khidmatnya atas beberapa faktor. Satu, mereka sangat tegas dalam kerja. Tak ada kompromi. Kedua, mereka rata-ratanya bekas askar. Ketiga, mereka tak faham bahasa kita jadi dia lebih selesa nak uruskan kerenah ahli masyarakat kita yang tak faham bahasa.

Kerja memandu lori memang nampak lekeh. Duduk memandu siang ke malam, malam ke siang setiap hari dengan pakaian ala kadar dari segi luarannya begitulah. Sama seperti pemandu teksi, pemandu lori juga dibeban dengan stigma serupa iaitu 'terdiri daripada golongan malas belajar.'

Realitinya, walaupun anda berkemahiran tinggi macam mana sekalipun dan anda pakar, anda tak boleh buat apa yang pemandu lori tu buat setiap hari. Pada kita, kita rasa kerjaya mereka mudah kerana hanya perlu memandu. Kita pun boleh buat.

Tetapi hanya orang-orang tertentu saja yang mampu berjalan ratusan kilometer setiap hari tanpa berlaku kemalangan, dalam kelajuan yang kadangkala amat perlahan. Lagipun, pendapatan pemandu lori sebenarnya agak tinggi dan tak ramai tahu perkara ini. Tinggi mana pun, percayalah hanya mereka yang mampu dapat melakukan kerja sebegini.

Kami tidak tahu kenapa kerjaya sebagai jururawat dipandang lekeh oleh masyarakat kita. Adakah ini kerana mereka dilihat sebagai pembantu doktor? Kumpulan kerjaya yang dianggap rendah dalam bidang perubatan?

Amat kerap sekalilah viral tulisan-tulisan mengkritik jururawat malas. Seolah-olah seronok betul masyarakat kita memuat naik tulisan mengutuk jururawat dengan pelbagai dakwaan dan biasanya berkisar kepada isu 'malas.' Jururawat tak buat itu, jururawat tak buat ini - semuanya dibebankan pada bahu jururawat yang comel itu.

Cuba kita tanyakan pada diri kita sendiri - apa sebenarnya tanggungjawab jururawat? Adakah mereka bertugas di situ untuk memuaskan hati kita atau mereka berada di situ, untuk membantu pesakit bertahan?

Adakah hospital akan jadi lebih baik tanpa kehadiran jururawat? Mungkin ya pada sesetengah golongan.


Ini Cara Frank Abagnale Jr. Curi Wang Berjuta-Juta Dengan Hanya Menulis Cek

Tak kisahlah anda minum kopi berharga RM2.50 atau ingin beli kereta sport berharga RM400,000, ia boleh dilakukan dengan menggunakan kad debit atau kredit. Mata wang moden ini tersangat popular di mana lebih daripada 70% isi rumah Amerika Syarikat menggunakannya.

Di Malaysia pula, 63% pengguna menggunakan kad debit dan 57% menggunakan perbankan dalam talian.

Kad debit dan kredit ni tergolong dalam kategori kad cek iaitu jenis kad bank yang membolehkan pemegang akaun mengakses dana dalam akaunnya.

Ia mula dihasilkan pada tahun 1960-an dan merupakan pendahulu kepada kad debit hari ini. Cek moden yang kita gunakan hari ini hanya diubahsuai dari kad cek ini.

Walaupun penggunaannya telah merosot dari masa ke masa, cek juruwang (cashier’s checks) tetap menjadi salah satu kaedah pembayaran yang paling selamat sehinggakan semua orang pasti berurusan menggunakannya walaupun sekali dalam hidup.

Jika anda tak tahu tentang kepingan kertas yang sangat berguna ini, artikel ini akan memberikan segala maklumat yang anda perlu tahu.

Cek adalah dokumen yang meminta bank (cek adalah khusus kepada bank tertentu) untuk membayar penerima cek sejumlah wang tertentu, seperti yang disebutkan pada cek secara bertulis.

Orang yang menulis cek dikenali sebagai 'pengeluar' atau 'pembayar', sementara orang yang menerima cek dikenali sebagai 'penerima'.

Sekiranya seseorang mahu membayar wang kepada entiti tertentu, kedai atau pekerja melalui bank tanpa kedua-dua pihak hadir pada masa yang sama, apa yang boleh dilakukannya?

Dia hanya perlu menulis cek untuk jumlah yang mahu dibayar kepada entiti berkenaan.

Dari segi undang-undang, cek adalah bil pertukaran yang menjamin jumlah wang tertentu kepada penerima.

Cek adalah salah satu kaedah pembayaran moden yang pertama yang membenarkan dua pihak untuk menukar wang tanpa benar-benar bertukar-tukar wang kertas atau aset lain.

Berbeza dengan cek peribadi, cek juruwang mengeluarkan wang dari akaun bank, bukan akaun milik anda.

Ia ditandatangani dan disahkan oleh juruwang bank, yang mana memberikan namanya sebagai cek juruwang. Ia mempunyai banyak perbezaan dari cek biasa.

Pertama sekali, nama penerima dan jumlah yang akan dibayar dicetak di atasnya oleh bank itu sendiri, jadi anda tidak perlu menulis sendiri.

Kedua, bank adalah entiti yang menjamin pembayaran cek dan bukannya penulis cek.

Ramai orang salah faham tentang konsep cek juruwang di mana beranggapan bahawa bank memberi mereka kredit dengan membayar bagi pihak mereka, namun ini tidak benar.

Walaupun cek juruwang diambil dari akaun institusi kewangan iaitu bank, tetapi anda perlu membekalkan jumlah tersebut kepada bank terlebih dahulu.

Anda boleh melakukannya dengan memberikan wang tersebut secara tunai atau bank boleh mengambil wang dari akaun cek anda.

Cek juruwang merupakan antara cara pembayaran paling selamat yang wujud pada ketika ini dan ia sesuai jika pembayaran melibatkan jumlah wang yang besar.

Sebab mengapa cek juruwang sangat popular adalah bank membayar penerima dengan dana mereka sendiri.

Oleh itu, risiko "cek tendang" hampir tiada dan ini memberikan ketenangan fikiran kepada semua pihak yang terlibat bahawa dana akan dipindahkan dengan selamat.

Cek ini mempunyai ciri-ciri keselamatan tambahan, seperti watermark dan tandatangan oleh dua pekerja bank yang mengesahkan cek dengan teliti yang meminumkan peluang untuk berlakunya pemalsuan.

Akan tetapi, cek juruwang tidak tersedia secara percuma. Yuran perkhidmatan tertentu dikenakan bagi mendapatkan cek ini dan ia erbeza dari bank ke bank.

Jika anda pernah menonton filem "Catch Me If You Can" yang diinspirasikan oleh kisah benar dan dilakonkan oleh Leonardo Di Caprio, anda mungkin tahu serba sedikit tentang penipuan cek.

Frank William Abagnale Jr. menipu bank dari 12 negara berbeza dan hampir kesemua teknik yang digunakannya melibatkan cek.

Kelicikannya telah mendedahkan beberapa kecacatan dalam sistem perbankan yang boleh digunakan untuk mencuri berjuta-juta ringgit dengan mudah.

Apa yang dilakukan oleh Frank adalah dia menghasilkan cek juruwang dan cek diperakui yang palsu dari bank yang berbeza menggunakan dakwat magnet, dakwat khas yang digunakan pada cek.

Beliau kemudiannya memalsukan tandatangan pegawai bank dan menyerahkan cek tersebut sebagai cara pembayaran kepada pelbagai orang yang tertipu dengan penampilan cek itu.

Kaedah lain yang sering digunakan oleh Frank adalah mengeluarkan wang dengan jumlah yang berlebihan daripada simpanan akaunnya.

Dia melakukannya dengan menulis cek dengan jumlah yang lebih daripada wang yang ada di dalam akaunnya. Mengikut satu dasar kredit bank, pegawai itu akan membenarkan pengeluaran lebih kepada had tertentu.

Dan dalam kes Frank ini, jumlah yang dibenarkan adalah tinggi kerana dia memperlihatkan dirinya seperti orang kaya.

Frank kemudiannya akan melarikan diri ke luar negara selepas mengulangi helah ini dengan beberapa bank berlainan.

Penipuan cek juruwang kerap kali melibatkan seseorang yang memberikan anda cek yang kelihatan seperti asli dan meminta anda sama ada untuk memindahkan wang ke akaun mereka atau menghantarnya mereka barangan sebagai balasan.

Apabila anda mendepositkan cek atau cuba mengeluarkan wang itu, baru anda menyedari bahawa cek tersebut sebenarnya adalah palsu.

Beberapa langkah yang sangat mudah dan berkesan akan meminimumkan kemungkinan berlakunya penipuan dan menyelamatkan wang.

Pertama sekali, hanya terima cek dari individu yang dikenali. Jika tidak, hubungi atau lawati cawangan institusi kewangan yang dikaitkan dengan cek untuk menentukan sama ada cek yang dikeluarkan adalah tulen.

Jangan percaya nombor telefon yang tertulis di atas cek tersebut. Lakukan penyelidikan anda sendiri untuk mengesahkan nombor telefon kerana biasanya semuanya akan terdapat di atas talian pada hari ini.

Dan yang terakhir, sentiasa semak dengan bank untuk kelulusan cek dan pemindahan wang ke akaun anda. Dengan cara itu, jika ada masalah, anda akan menyedarinya dengan cepat.

Cek juruwang telah digunakan begitu lama sejak dulu dan selain memiliki beberapa kecacatan namun ia masih sangat selamat.

Walau bagaimanapun, ia biasanya melibatkan yuran dan memandangkan pelbagai kaedah pembayaran lain yang wujud ketika ini seperti kiriman wang dan pemindahan wang dalam talian, caj ini mungkin kelihatan seperti perbelanjaan yang tidak perlu bagi sesetengah pihak.

Walaupun pemindahan bank kini semakin selamat, masih ada orang di luar sana yang cuba untuk memperbodohkan institusi kewangan dan merompak wang anda.

Oleh itu, anda perlu lebih berhati-hati dan ikuti prosedur yang dinyatakan oleh bank anda. Dengan cara itu, anda akan yakin bahawa wang anda akan selamat!


Kisah Seorang Budak Yang Mengubah Dunia Melalui Muziknya - Bob Marley

Salah satu sumber inspirasi terbaik ialah kisah hidup usahawan, pemimpin dan orang terkenal yang berjaya. Kita suka membaca tentang kisah mereka, mengambil pengajaran kehidupan, melihat bagaimana mereka bermula dan menggunakannya sebagai inspirasi untuk mensasarkan matlamat besar.

Namun, ada individu lain yang tidak mempunyai kaitan dengan perniagaan dan materialisme yang boleh diambil pengajaran hidupnya.

Salah seorang daripadanya sudah tentulah Bob Marley, King of Reggae yang cuba menggunakan muzik untuk mengubah dunia.

Beliau meraikan kehidupan walaupun menghadapi banyak kesukaran dan menggunakannya sebagai batu loncatan, mengingatkan orang lain bahawa setiap saat itu sangat berharga dan kita harus berhenti mengeluh serta hidup sebaiknya.

Dilahirkan pada 6 Februari 1945 di St. Ann Parish, Jamaica, Bob Marley atau nama sebenarnya Robert Nesta Marley merupakan anak kepada penyelia ladang berkulit putih dan ibunya yang merupakan gadis kampung berkulit hitam yang pada ketika itu hanya berusia 19 tahun.

Beliau tinggal di kawasan miskin di Jamaica di awal zaman kanak-kanak, yang biasanya membawa kepada kewujudan pemikiran menyalahkan, negativisme, dendam, putus asa dan banyak lagi.

Sebaliknya, hatinya penuh dengan cinta, rasa syukur dan sukacita. Beliau menggunakan kesukaran yang dihadapi untuk menjadi seorang yang lebih kuat.

Cabaran hidup yang pertama membawa kepada pencarian identitinya adalah hakikat bahawa beliau mempunyai darah campuran. Hakikat ini membuatkan Bob Marley dibuli.

Ketika dilahirkan, ibunya menamakan beliau sebagai Nesta. Walau bagaimanapun, Walau bagaimanapun, institusi rasmi tidak suka dengan nama tersebut dan mengubahnya kepada Robert.

Beliau menghabiskan 5 tahun kehidupan awalnya di desa luar bandar, kemudian keluarganya berpindah ke Kingston, Jamaica dengan harapan untuk mencari kehidupan yang lebih baik.

Di sana, mereka terus hidup dalam kemiskinan. Bob Marley dirujuk sebagai 'budak berkulit putih' oleh penduduk tempatan, kerana wajahnya jelas mempunyai banyak ciri bangsa putih.

Ini membuatkan beliau berasa terpencil dari orang-orang di sana, walaupun beliau mahu menjadi sebahagian daripada masyarakat.

Bob Marley kemudiannya memutuskan bahawa perkara ini tidak semestinya perlu membentuk siapa dirinya dan masa depannya.

Beliau menerima cabaran ini sebagai sebahagian daripada perjalanan hidup dan tidak membiarkan mereka mengaburi pandangannya atau mengawal ketenangan pemikirannya.

Bob Marley menerima hakikat bahawa beliau adalah sebahagian daripada 2 bangsa, menjadi yakin tentang asal usulnya dan menganggap dirinya dilindungi Tuhan.

Beliau memberitahu bahawa semua ini membantunya mengembangkan falsafah dan bahawa beliau bukanlah putih ataupun hitam.

Bob Marley meninggalkan sekolah agak awal dan menjadi tukang kimpal pelatih. Beliau memutuskan untuk berhenti bekerja selepas terlibat dalam kecederaan di tempat kerja, memikirkan ia adalah yang terbaik untuk semua orang.

Tetapi sebelum itu, seorang rakan baik dari zaman kanak-kanak bukan sahaja berkongsi keghairahannya terhadap muzik, tetapi juga menjadi inspirasi kepadanya untuk belajar bermain gitar.

Muzik adalah cara untuk Bob lari daripada realiti yang mana membantunya berhadapan dengan hakikat kemiskinan di sekelilingnya, dan perkara yang paling digemarinya.

Salah satu daripada kata-katanya yang terkenal adalah: "One good thing about music, when it hits you, you feel no pain,".

Salah satu falsafah utama Bob Marley ialah kita harus hidup dengan minda yang bebas dan kita adalah orang yang berkuasa.

Sekiranya jika kita mahu melakukannya, kita dapat membebaskan diri kita daripada semua beban dari perkara buruk yang ada di dunia dan dapat mencari keamanan.

Beliau menggunakan muzik sebagai alat untuk menyebarkan mesejnya dan membantu orang melepaskan segala kesukaran di minda serta berasa tenang.

Kawasan kejiranannya di Kingston juga merupakan tempat asal bagi beberapa penghibur yang hebat.

Bob Marley mengenali beberapa nama besar dalam industri ini, mendapat inspirasi daripada artis yang berjaya dan juga bertemu seorang penerbit yang memberi peluang kepadanya.

Beliau kemudiannya merakamkan beberapa single yang meletup dan menandakan permulaan kerjaya muziknya.

Selepas bertemu dengan seorang lagi yang berkongsi cintanya dengan muzik dan bertemu semula dengan rakan yang memberi inspirasi kepadanya untuk mula bermain gitar ketika di sekolah, trio ini mula menulis lagu.

Satu komponen besar kisah hidup Bob Marley adalah memulakan band pertamanya pada tahun 1962. Ia dinamakan The Wailers, kerana menganggap diri mereka sebagai penderita ghetto (kawasan kejiranan miskin).

Ketika itu, Bob Marley baru berusia 17 tahun dan beliau juga bertemu dengan isterinya. Beliau juga bertemu dengan seorang yang dianggapnya sebagai mentornya iaitu Joe Higgs, yang banyak mempengaruhi cara pemikiran dan kehidupannya.

Tidak lama selepas itu, Joe Higgs mula melatih band baru itu dan membantu mereka dengan penulisan lagu serta nyanyian.

2 tahun kemudian, The Wailers menjual lebih daripada 80,000 salinan dan menjadi sebahagian daripada sejarah reggae.

Pada tahun 1970, Bob Marley mengasaskan label rekod yang dikenali sebagai Tuff Gong.

Kemudian di England, The Wailers menerima kontrak serius pertama mereka yang membawa mereka ke seluruh dunia.

Album pertama Bob Marley adalah Natty Dread. Ketika tempoh hidupnya ini, beliau membuat persembahan di atas pentas bersama Stevie Wonder. Pertunjukan terakhirnya bersama The Wailers juga berlaku ketika itu.

The Wailers dibubarkan pada tahun 1974, dengan masing-masing tiga ahli utama mengejar kerjaya solo.

13 tahun selepas merakamkan lagu pertamanya iaitu pada tahun 1975, Bob mengeluarkan lagu hit pertama di peringkat antarabangsa berjudul "No Woman, No Cry",

Lagu-lagu Bob Marley dan persembahan siaran langsungnya merupakan usaha untuk membawa keamanan dan membantu mereka yang memerlukan.

Sebagai contoh, keuntungan dari kerjasama dengan Stevie Wonder disumbangkan kepada Sekolah Salvation Army untuk Orang Buta.

Walau bagaimanapun, apa yang dianggap sebagai landasan muziknya adalah pandangannya yang kuat mengenai agama, politik dan semua isu sosial.

Beliau sangat menentang materialisme dunia Barat dan kawalan pihak berkuasa ke atas orang ramai.

Raja reggae ini ingin menggalakkan semua orang untuk memperjuangkan hak mereka, percaya bahawa mereka lebih berhak, untuk tidak pernah berputus asa atau mempercayai mana-mana ahli politik serta untuk bersatu.

Dan sudah tentu, semua ini sangat dipengaruhi oleh hakikat bahawa beliau hidup dalam kemiskinan dan mengalami ketidakadilan secara terus, membesar ketika Jamaica memperoleh kemerdekaan dan terjersumus ke dalam perang saudara yang ganas.

Sepanjang kariernya, Bob Marley menulis dan menyanyikan lagu mengenai perkauman, pengangguran, ketidaksamaan serta keganasan politik di Jamaica dan di seluruh dunia.

Usaha ini menjadikan beliau sebagai ikon budaya yang berpengaruh dan salah satu artis antarabangsa yang paling memberi inspirasi.

Pada tahun 1976 ketika berusia 31 tahun, satu cubaan bunuh ke atas Bob Marley berlaku dan individu yang bertanggungjawab tidak pernah ditemukan.

Dalam insiden tersebut, beliau ditembak namun terselamat dan serangan tersebut berlaku 2 hari sebelum satu konsert besar.

Namun, ini tidak menghalangnya daripada berada di pentas di hadapan 80,000 orang dan melakukan apa yang digemarinya, iaitu berkongsi mesejnya dengan dunia melalui muziknya.

Ketika ditanyakan mengapa beliau memutuskan untuk meneruskan konsert walaupun tercedera, Bob Marley menjawab:

Sebab kematian yang sebenarnya adalah kanser kulit (melanoma) dan beliau enggan menjalani rawatan kerana prinsip keagamaan yang dipegang.

Perkara menjadi lebih buruk dalam tempoh 4 tahun sebelum kematian apabila kanser merebak ke otak beliau.

Beliau meninggal dunia pada usia 36 tahun dan dikebumikan di Jamaica. Kata-kata terakhirnya ialah:

Kehidupan Bob Marley adalah satu contoh untuk mengikut minat anda, mengubah negatif kepadayang positif, generasi yang memberi inspirasi, mempunyai tujuan dalam hidup dan tidak berputus asa dalam menghadapi ketidakadilan.

Bob Marley dipilih sebagai salah seorang penulis lirik terhebat sepanjang masa oleh BBC.

Rolling Stone meletakkan Bob Marley di kedudukan ke-11 dalam senarai 100 Artis Terhebat Sepanjang Masa dan Exodus telah diundi sebagai Album Terbaik Abad Ini oleh Majalah Time pada tahun 1999.

Apabila beliau meninggal, Bob Marley meninggalkan warisan seperti beberapa yang lain.

Falsafah beliau akan hidup selagi muziknya bersama kita dan setiap generasi baru akan mendengar mengenai pemuzik Jamaica ini yang bermula dari bawah dan mengubah dunia dengan seninya.


Statistik: Pada Usia Berapa Rakyat Malaysia Dan Negara Luar Berkahwin?

Melangsungkan perkahwinan zaman sekarang mempunyai permintaan yang jauh berbeza berbanding 20 ke 30 tahun dahulu, belum lagi dibandingkan dengan 50 ke 60 tahun sebelum itu.

Kini semakin ramai warga Malaysia melangsungkan perkahwinan pada usia yang lebih lambat, disebabkan oleh faktor ekonomi yang lebih baik. Trend ini selari dengan dapatan lain di seluruh dunia di mana kita boleh melihat hubungkait pendapatan dengan usia perkahwinan yang sangat jelas, khasnya apabila melibatkan wanita.

Bagaimana pula dengan negara kita? Berapakah usia purata rakyat Malaysia berkahwin? Adakah dapat dilihat perbezaan usia perkahwinan melibatkan kaum di negara kita? Mari kita rungkaikan secara ringkas topik ini. Bagaimanapun, kita mulakan dulu dengan informasi negara luar.

Seperti yang sudah dinyatakan di atas, terdapat hubungan yang sangat ketara di antara kemampuan ekonomi seseorang dengan usia mereka mahu melangsungkan perkahwinan.

Perkara itu juga didapati apabila perbandingan di antara negara dilakukan, apabila negara berstatus negara maju mempunyai usia purata perkahwinan lebih lambat, sementara negara-negara membangun mempunyai usia melangsungkan perkahwinan lebih awal.

Negara manakah yang dilaporkan rakyatnya memilih untuk berkahwin paling cepat di dunia?

Lima negara paling cepat diwakili oleh 3 buah negara daripada benua Afrika dan 2 buah negara Asia. Negara Chad mempunyai purata terpantas pada usia 19.2 tahun, diikuti Niger 19.4 tahun dan Mozambique 19.6 tahun. Bangladesh menjadi negara paling pantas berkahwin di Asia dan keempat di dunia dengan 19.9 tahun sementara Nepal mengekori tak jauh dengan 20 tahun.

Walaupun secara statistiknya negara-negara Eropah mempunyai purata usia perkahwinan pertama paling lambat dalam dunia - mereka turut sama dibantu oleh banyak kaedah atau sistem yang membantu melambatkan perkahwinan.

Secara amnya asyarakat mereka sudah tidak menganggap tinggal bersama sebagai sesuatu yang perlu dikhuatiri. Corak hidup mereka yang juga bebas menyumbang kepada kurangnya penekanan kepada pentingnya ikatan perkahwinan membuatkan mereka lebih ramai meletakkan perkahwinan adalah satu opsyen semata-mata.

Warga Eropah daripada negara Ireland menjadi negara paling lambat berkahwin, dengan purata perkahwinan mereka berlangsung pada usia 35.4 tahun, diikuti Sweden 34.8 tahun. Menyelit Chile daripada benua Amerika dengan usia 34 tahun diikuti Iceland 33.7 tahun dan Sepanyol 33.4 tahun.

Harus kami tekankan, Iceland memegang takhta di dunia sebagai negara di mana rakyatnya paling pantas melakukan hubungan seks kali pertama, dengan usia 15.6 tahun menjadi pilihan. Sementara itu Korea Selatan menjadi negara Asia paling lambat berkahwin dengan purata 31.8 tahun.

Untuk Malaysia, mari kita lihat dengan lebih terperinci topik ini daripada beberapa aspek. Jika dilakukan perbandingan dengan negara-negara lain, kita mempunyai purata umur perkahwinan pertama pada usia 26.9 tahun. Lelaki mencatatkan berlakunya perkahwinan pada usia 28 tahun sementara wanita pula 25.7 tahun, 2.3 tahun lebih cepat berbanding orang lelaki.

Anda perlu mengetahui purata usia perkahwinan negara kita pula dikira menggunakan median, berbanding dengan sistem minima yang diguna negara lain.

Walaupun rakyat kita mempunyai rekod usia perkahwinan pertama yang tak lambat dan tak lanjut sangat, kita mempunyai rekod perceraian yang agak memalukan.

Purata seorang individu lelaki Malaysia bercerai adalah pada usia 37 tahun dan wanita pula 34 tahun. Rakyat kita majoritinya akan melangsungkan perkahwinan dalam kategori umur 25 ke 29 tahun. sementara yang berpisah pula berlaku pada usia 30 ke 34 tahun. Tak cantik pula statistiknya itu.

Berdasarkan statistik yang dikongsikan oleh Jabatan Perangkaan Negara, untuk setiap 5.9 perkahwinan yang berlangsung, 1.6 daripadanya akan berakhir dengan perceraian bagi setiap 1,000 orang rakyat Malaysia.

Itu bukanlah satu statistik yang patut kita banggakan kerana boleh dikatakan untuk setiap 3 perkahwinan, 1 akan bercerai walaupun dah berjanji sehidup semati.


Kisah Tragis Penyiasat Tragedi Letupan Nuklear Chernobyl - Valery Legasov

Kurang 24 jam selepas tragedi Chernobyl terjadi, Valery Legasov, seorang ahli fizik nuklear telah dilantik oleh kerajaan Soviet untuk menyiasat mengenai bencana tersebut. Beliau merupakan Timbalan Pengarah Institut Tenaga Atom I.V. Kurchatov dan ahli eksekutif Akademi Sains Soviet.

Walaupun sesetengah pegawai atasan cuba untuk menyembunyikan punca dan sebab terjadinya perkara ini, beliau mendesak kerajaan bertindak jujur untuk memindahkan keluar penduduk bandar Pripyat.

Beliau juga menggesa tindakan segera harus diambil untuk menyelamatkan lebih banyak nyawa kerana khuatir letupan susulan yang lebih besar mungkin berlaku selepas letupan yang pertama.

Pada 26 April 1986, Reaktor Nombor 4 di Loji Tenaga Nuklear Chernobyl di Soviet Ukraine telah meletup dan kebakaran daripada letupan tersebut hanya dapat dipadamkan selepas 10 hari. Tragedi ini telah menyebabkan pelepasan bertan-tan zarah nuklear radioaktif ke dalam udara terbuka.

Lebih daripada 30 orang meninggal dunia dalam tempoh radiasi akut di antaranya petugas bomba tempatan yang berlumba-lumba ke loji itu tanpa mengetahui apa sebenarnya risiko yang mereka hadapi.

Dianggarkan kira-kira 4,000 orang meninggal dunia tidak lama selepas itu akibat kanser yang berkaitan dan pakar mengatakan kawasan sekitarnya tidak akan sesuai untuk didiami oleh manusia selama 20,000 tahun lamanyaa.

Pada tahun 1986, empat bulan selepas tragedi letupan ini, Legasov mengambil bahagian dalam satu sesi pendengaran selama 5 jam di Agensi Tenaga Atom Antarabangsa di Vienna. mengenai faktor sebenar yang menyebabkan kemalangan ini.

Beliau menyatakan kesilapan manusia serta reka bentuk reaktor yang tidak mengikut standard keselamatan sebenar sebagai puncanya. Dalam laporannya, beliau menulis "Pengabaian oleh pengurusan saintifik dan pereka bentuk tanpa memberikan penilitian yang sewajarnya kepada  instrumen atau peralatan yang digunakan" sebagai puncanya.

Beliau dipandang tinggi oleh masyarakat antarabangsa atas kejujurannya memberi penjelasan tanpa berselindung tentang apa yang ditemui melalui kajiannnya mengenai tragedi itu.

Keberaniannya juga dihargai kerana dia adalah salah seorang daripada satu-satunya ahli pasukan untuk tidak meninggalkan tapak tragedi tersebut sehingga situasi itu terkawal. Sementara itu, ahli lain dalam pasukannya pula akan mengambil giliran masuk dan keluar dari Chernobyl untuk mengelakkan risiko kontaminasi radiasi.

Malangnya, beliau dilayan dengan buruk kerana pihak berkuasa tidak mahu pihak media memberikan perhatian lebih lanjut kepada perkara itu dan mahu mengurangkan kesan dan punca terjadinya tragedi ini.

Beliau telah bertindak membunuh diri dengan menggantung dirinya dua tahun dan satu hari selepas tragedi letupan itu. Sebelum membunuh diri, beliau tidak meninggalkan sebarang nota disebalik tindakannya menamatkan riwayatnya dengan cara sebegitu. Perkara ini menimbulkan pelbagai persoalan mengenai tindakannya itu.

Terdapat spekulasi bahawa dia sangat trauma dengan pengalamannya dan apa yang disaksikan di tapak letupan itu serta kecewa dengan layanan kerajaan Soviet terhadapnya. Beliau dianggap sebagai penderhaka kerana cuba mendedahkan perkara sebenar yang berlaku kepada masyarakat antarabangsa untuk dijadikan ikhtibar.

Sesetengah pendapat mengatakan beliau teramat kecewa dengan peranan yang dimainkan oleh kerajaan Soviet Union mengenai tragedi ini. Beliau dikatakan pernah memberikan perincian bagaimana tidak ada satupun organisasi di dalam Soviet Union yang mempunyai keupayaan untuk menangani kesan besar dari tragedi yang berlaku di Chernobyl.

Vladimir Gubarev, kawan rapat Valery Legasov pernah menyatakan dalam akhbar Soviet Pravda bahawa Legasov ditertawakan oleh rekan-rekannya tentang bagaimana dia menangani siasatan ini walaupun tindakannya itu mendapat pujian masyarakat antarabangsa.

Bukan itu sahaja, selepas membuat pengakuan dan pendedahan mengenai apa yang dilihatnya mengenai tragedi ini, beliau kemudiannya kehilangan taraf keahlian di Institut Tenaga Atom Kurchatov di mana beliau pernah berkhidmat sebagai Timbalan Pengarah.

Ini adalah tamparan yang dahsyat padanya sehingga ramai yang membuat spekulasi bahawa kekecewaan bahawa tiada tindakan yang sewajarnya dilakukan berpandukan kajiannya mengenai tragedi ini membuatkan beliau merasakan usahanya adalah sia-sia sebelum berputus asa dan bertindak menamatkan riwayatnya dengan cara yang begitu tragis sekali.


7 Pulau Mampu Milik Yang Anda Boleh Beli Di Seluruh Dunia

Bagi sesetengah orang, memiliki sebuah pulau peribadi (private) adalah satu impian yang mungkin tidak akan pernah tercapai. Ini kerana harganya yang terlalu mahal dan hanya selebriti kaya-raya serta bilionaire seperti Bill Gates dan Mark Zuckerberg sahaja yang mampu memilikinya.

Akan tetapi, ramai yang tak tahu bahawa terdapat pulau-pulau di seluruh dunia dengan harga mampu milik untuk dijual ketika ini.

Sesetengah daripada pulau ini mempunyai keperluan khas yang membuatkan orang ramai tidak terburu-buru untuk membelinya.

Jadi, jika anda mahukan sebuah pulau peribadi untuk apa tujuan sekalipun, maka impian anda mungkin menjadi kenyataan.

iluminasi.com kongsikan 7 buah pulau mampu milik yang anda boleh beli di seluruh dunia.

Anda bukan sahaja akan menjadi pemilik 1 pulau tetapi 6 pulau, dengan pemandangan yang indah dan hidupan liar yang unik berkeluasan hampir 82 ekar.

Terletak di Sungai San Francisco di timur laut Brazil, kesemua pulau ini boleh menjadi milik anda dengan harga lebih rendah berbanding rumah teres dua tingkat iaitu RM330,000.

Namun, sebab mengapa pulau-pulau indah ini masih belum dibeli oleh sesiapa adalah kemungkinan kerana pembelian ini bukanlah bermakna ia menjadi milik anda selamanya tetapi hanya hak untuk menggunakannya selama 99 tahun sahaja.

Berkeluasan 8 ekar dengan pantai berpasir putih dan alam semula jadi yang terpelihara ini, Pulau Little Rocky sangat sesuai untuk dihuni kerana ia dilindungi daripada ribut dan taufan oleh pulau-pulau berdekatan.

Di sini, tiada satu pun bangunan didirikan dan anda mungkin boleh menjadi yang pertama untuk membina rumah idaman.

Harganya hanyalah sekitar RM308,000 dan sebab mengapa ia masih belum terjual adalah mungkin kerana pasaran Kanada dipenuhi dengan pulau peribadi.

Pulau kecil yang dipenuhi dengan pokok-pokok dan dikelilingi oleh air jernih di Kanada ini sudah tentu akan membuatkan anda tenteram dan gembira,

Namun pulau ini kekurangan privasi kerana terdapat perkampungan nelayan yang terletak 40 kilometer daripadanya.

Jadi, pengunjung yang datang membuatkan pulau ini tidak lagi terasa seperti pulau peribadi. Jika anda tak kisah dengan hal ini, Pulau Sheep Lake boleh menjadi milik anda dengan harga RM211,000.

Pulau Tillamoook yang juga dikenali sebagai Terrible Tilly sebenarnya bukanlah sejenis pulau biasa, tetapi merupakan ketulan batu besar dengan rumah api.

Terletak di pantai Oregon, Amerika Syarikat, kos sebenar pulau ini yang mana pernah dijual beberapa kali adalah sebanyak RM2.07 juta dan harganya merudum 90% kepada RM208,000.

Namun, ramai pembeli berpotensi takut untuk membeli pulau ini kerana ombak yang kuat di pantai ini dan kisah legenda, mitos serta terjadi yang berlaku di kawasan ini.

Dengan harga serendah RM165,000 anda boleh memiliki sebuah pulau berkeluasan 1 ekar dengan pemandangan indah Maine, Amerika Syarikat.

Terdapat sebuah kabin kecil di atas pulau ini dan anda juga boleh membina rumah sendiri.

Satu-satunya masalah tentang pulau ini adalah air pasang sangat tinggi untuk Pulau Chandler di mana separuh daripada pulau ini telah ditutupi air.

Fort Carrol merupakan sebuah pulau persendirian buatan manusia yang bersejarah yang dibina pada tahun 1848 untuk melindungi bandar Baltimore.

Ia sedang mencari pemilik baru untuk harga serendah RM130,000 tetapi dengan satu syarat iaitu anda perlu memulihkan kubu terbengkalai yang terletak di atasnya.

Peniaga tempatan cuba mengubahsuai pulau tersebut dan menjadikannya sebagai sebuah hotel, pusat persidangan, kasino, dan juga penjara namun ia tidak berjaya.

Pulau ini merupakan tapak bersarang pemuliharaan yang penting bagi burung camar dan helang, jadi anda tidak boleh melakukan kerja-kerja pembinaan yang besar kerana ia boleh menakutkan burung-burung ini.

Terletak di Sungai St.John di New Brunswick, Kanada, sebuah pantai yang belum dibangunkan ini sedang mencari pemilik dengan harga RM125,000.

Namun harga murah tersebut mungkin tidak berbaloi kerana satu-satunya masalah di pulau ini adalah setiap kali musim bunga, air laut akan menutupi keseluruhan pulau.

Dengan ini, kemungkinan anda tidak boleh membina apa-apa infrastruktur di atas pulau ini. Bagi musim-musim lain, pulau ini sangat sesuai untuk aktiviti seperti berkhemah atau berkayak.


5 Rancangan TV Yang Diwujudkan Hanya Untuk Troll Orang Lain

Rancangan TV merupakan salah satu cara meluangkan masa untuk berehat yang baik. Penulis sendiri cukup gemar menonton TV kerana memang banyak program berfaedah disajikan.

Bagaimanapun, ada juga masanya penulis gemar menonton rancangan televisyen yang sedikit berbeza penampilannya, tetapi bukan seburuk mana pun kandungannya. Cuma rancangan yang penulis gemarkan ini diwujudkan khas untuk mengganggu orang lain, sambil mendidik masyarakat dengan cara yang menghiburkan.

Berbeza dengan program seperti Punk'd atau Wakenabeb yang kurang ilmiah, wujud satu lagi jenis program TV yang berisi tetapi tetap mengambil kesempatan atas 'keburukan' yang menimpa orang. Berikut adalah lima siri televisyen yang penulis rasa seronok, berilmiah dan dalam masa yang sama - suka 'troll' orang lain tanpa belas kasihan.

Rancangan yang berlangsung selama 4 musim sebelum penciptanya Nathan Fielder memutuskan untuk tidak menyambungnya, berjaya mencipta fenomena besar di Amerika Syarikat. Dalam setiap episod, Fielder akan memilih mana-mana perniagaan kecil di sekitar negara tersebut, untuk dibantu melalui 'idea-idea perniagaan' yang unik dan agak luar biasa.

Antara individu yang telah dibantu beliau adalah seorang pengusaha syarikat teksi kecil-kecilan, pemilik stesen minyak kecil dan juga ejen hartanah yang mendapati sangat sukar untuk mendapatkan pelanggan.

Dalam episod paling popular siri ini yang bertajuk 'Dumb Starbucks', Fielder memilih untuk membantu sebuah kedai kopi yang tidak menerima kunjungan yang diharapkan. Dengan menggunakan kelompongan pada undang-undang hak cipta, Fielder akhirnya mengambil saja konsep francais kopi Starbucks dan menukarkannya sebagai satu bentuk parodi bernama 'Dumb Starbucks.' Pembukaan 'Dumb Starbucks' mencetuskan fenomena di Amerika Syarikat dan dipuji kerana idea mudah tetapi sangat berkesan di belakangnya.

Sebuah rancangan baru yang ditayangkan di Britain, 'Joe Lycett Got Your Back' memaparkan Joe Lycett pelawak di Britain yang gemar menjadikan isu-isu kepenggunaan sebagai bahan lawaknya.

Ekoran daripada itu, Joe Lycett diberikan ruang untuk menerbitkan rancangan komedi kepenggunaan di mana dia dibenarkan membantu orang ramai 'membalas dendam' terhadap mana-mana syarikat atau individu yang telah pun melakukan penipuan dalam perniagaan mereka.

Salah satu episod paling popular setakat ditayangkan, memaparkan Lycett mendedahkan kelemahan yang ada dalam sistem penghantaran makanan UberEats (seperti GrabFood) yang tidak mempedulikan tahap kebersihan restoran yang terpilih.

Lycett membuka sebuah restoran yang beroperasi dari dalam sebuah tong sampah, seterusnya mendaftar dengan UberEats. Permohonannya diterima dan restoran beliau mula beroperasi menghantar makanan tanpa syarikat Uber memeriksa kualiti perkhidmatannya.

Sebuah rancangan komedi yang menggabungkan dokumentari pelancongan serta sketsa-sketsa komedi yang ditidak berskrip, 'An Idiot Abroad' memaparkan hos Karl Pilkington yang dikatakan sebenarnya langsung tidak berminat melawat negara orang lain, tetapi dipaksa melancong sebagai tugasan.

Beliau diberikan tugas melancong ke semua negara yang terkenal dengan 'tujuh benda ajaib di dunia' dan selepas tiba di negara tersebut, PIlkington perlu belajar mengenai budaya serta masyarakat negara tersebut - semuanya atas arahan penerbit tanpa sebarang bentuk skrip diberikan.

Ini bermakna Pilkington sendiri tidak tahu apa yang akan berlaku seterusnya jadi dia sendiri perlu mempersiapkan diri dia untuk memenuhi tugasan yang diberikan, dengan setiap negara akan memberikan dia tugasan yang berbeza.

Sebuah rancangan yang sangat popular semasa tayangannya, 'Jon Benjamin Has Van' memaparkan hos rancangan itu Jon Benjamin dalam pelbagai situasi harian berdepan dengan orang ramai - tetapi dengan sengaja dipaparkan dalam bentuk komedi.

Dipaparkan dalam bentuk gabungan adegan berskrip dan adegan yang berlaku secara spontan, rancangan ini menjadi antara rancangan yang gemar membawa tajuk yang jarang sekali kita ingin ambil tahu tetapi didailkan karutnya ke tahap maksima.

Salah satu sketsa yang paling diingati adalah apabila Benjamin mencipta pertandingan kuiz trivia berjudul 'Cash Stall' di mana dia akan duduk di dalam sebuah tandas sambil memberikan peluang kepada mana-mana individu yang sedang menggunakan tandas di sebelahnya, menang USD100 kalau berjaya menjawab soalan dengan betul.

Rancangan yang memulakan karier pelawak terkenal Sacha Baron Cohen sehingga memperkenalkan kita kepada watak-watak ikonik seperti Borat Sagdiyev (filem 'Borat') dan Bruno Gehard (filem 'Bruno') merupakan antara perintis terawal rancangan berbentuk satira parodi.

Da Ali G Show gemar menggunakan situasi sebenar dalam membincangkan sesuatu isu, melibatkan orang ramai tak kiralah apa saja jawatan atau profesion mereka dan Baron Cohen akan sentiasa kekal berada dalam watak. Soalan-soalan yang ditanya juga mengarut bagi menduga kesabaran individu yang ditemuramah.

Watak-watak yang dipaparkan juga seringkali menimbulkan kontroversi, ekoran taktik provokasi yang disengaja dicetuskan, di mana Baron Cohen kebiasaannya tidak takut untuk menjentik sensitiviti mereka yang terlibat atau sensitiviti penonton sendiri. Sekiranya anda minat dengan komedi berbentuk 'troll', siri ini patut menjadi tapak permulaan tontonan anda kerana komedi yang dipaparkan, mampu membuatkan anda tak henti ketawa.